
    VARAŠKI AMARCORD

     

    Predi jutra moj mozek dela kot nekši džuboks i z glibine z davnih dnevov nekak brez reda, random, kaj znam kak i zakaj povlači slike i filme, stvarnosne i nadrealne, koji su kot diktat misli brez kontrole razuma (A. Breton), pušča ih v kmici sobe gda se išče nesem razbudil, pa se na malomu filmskomu platnu, v glavi, verti dečaštvo, živi i mertvi, slike njiv, biciklistov, starih napol zrušenih poljskih hiž, Dravske hoste, napuščenih bunkerov, sajmišča, Bombellesove štreke, slike samine…

    Dve rali zmeržnjenoga jognja je film od nepovezanih slik zmeržnjenih, zavustavlenih v cajtu kaj skupa su kajkaviana amarcordiana, konceptualni zbir o odraščanju v malomu varašu zmed leti 1964. – 1984. sprepleten z knigam, glazbum i filmi koteri su bili del odraščanja pa ih našivavlem vu verse. Nekotere slike se dupliceraju, nekotere se verneju v nekoterom drugom živlenju.

    Probal sem se igrati z rečmi i rock glazbum, z Kajom, vsaka pesem je drugačejši film, Kaj kak jezik v evoluciji.

    Dugi naslovi pesmi su hommage popevkam z dugi naslovi z sedamdesetih let (Pink Floyd: Several Species Of Small Furry Animals Gathered Together In A Cave And Grooving With A Pict, ter drugi rockeri: Emerson, Lake and Pamer, Elton John, Meat Loaf…).

    Odraščanje v sedamdestim leti gda je oblok v svet bil černo-beli televizor i glazba z radio aparata, kino, kazališče, šport, bicikli, Drava, hosta i melin na Plitvice. Vsi liki i vse kaj napisano se je pripetilo.

    
      Autor
    

     

     

    
      BILJEŠKE
    

    Dve rali zmeržnjenoga jognja – dva rala zamrznutih sjećanja koja tinjaju i ponovo se jednom zapale i vrate u slikama koje nosimo duboko u sebi; išče – još

  
    DVE RALI ZMERŽNJENOGA JOGNJA

  
    OREH VU VUNZHAJANJU

     

    prigibaš se zemli z strgani rokami

kosti ti opadaju kot kometi z nebes

gerliš žuto listje

joči su ti suhe, zaperte

lasi opadaju

skuplam ih za kres, ter se naslonim na tebe

i gledim skupaj z tebum v noči zvezde kak se zavlečeju v tvoj sposušeni kostur

i šepečeju o dnevi gda si bil mladi i zdravi oreh

    (gdagda se veter zaplete v njegove lasi i donese nemire v senje o plodnim leti i velkim zdravim orehi z koterim nas je gostil predi neg je dopetnul nebo pa senja o svoji mladosti: o Woodstocku na vertu gda je sused igral bubnje i pripovedal kak je delil sobu v Istambulu z Jimmyjem Hendrixom, kak mu je Jimmy dal persten z velkim čerlenim jokom; o žitku i smerti, o letu lubavi 1968., o pucki i belom zajčeku kaj ga je navek nesla z sebom, onem rockerskom White Rabbitu z popevke Jefferson Airplanea, a največ o mojem odraščanju z njim, o našem korenju kaj je v te zemle zprepleteno)

    gledim te v dimu kaj raste daleč v nebesa v nekakovem meglenom vunzhajanju

gda postane nevidljiv mojemu joku i stopi se z noči

gledim te i čutim reči proroka:

    
      za se postoji vreme, vreme za vsaku stvar spod nebesa: vreme za rođenje i vreme za vmiranje; vreme za saditi i vreme za zpuknuti ono kaj je posađeno, vreme za vmoriti, vreme za zlečiti
    

    
      Izaija 3, 1-8
    

    morti tvoja toplina greje ve zvezde

na tvojem mestu ostaje sam svetli krug žeravki

kak da se vulkanska lava zlejala v te mali krug

i čmiži i čmiži i pred jutro zgledi kak da zvezde spiju na černemu morju

kak da je celi vesmir zišel v te krug žitka

vse doklam ga juternja rosa ne prekrije z sedefom

    oreh – simbol za drvo života; vunzhajanje – izlaz, egzodus; Woodstock – trodnevni koncert, 1969. g.; Jimmy Hendrix – američki rock gitarist; za vse postoji vreme – stihove uglazbio Pete Seeger, folk ikona, 1959. u pjesmi Turn, Turn, Turn (najpoznatija u izvedbi grupe The Byrds); čmiži – tinja; gdagda – ponekad

  
    O POZOJU I OBLAKI

     

    pozoj živi večno, mali dečeci ne

Peter Yarrow, Puff a Magic Dragon

     

    dečec v tebi pušča papirnatoga pozoja naj lovi oblake

zvlekel ti se z roke v tvoji zmedenosti (kak i dost tega)

kmične hoste loviju ga z debelim rokami v zelenim kriči kmice

zahman šepečeš vetru žoltare spomešane v škatuli žitka

z mertvim listi lorbeka i suhim figam na koteri spi sol

smejeju ti se ptiči potiho v sebi

opada želud po mehnju kot mladi dežđ

v grabi spi herđavi bicikl spoterganih rebri

na kojemu je dečaštvo prepeljalo puni krog

tenja postaje jezero v kojemu se budiju otoki

i zranjaju z vode z beli kučmami od leda

oblačiš oblake v poštirkane vanjkuše

popikavlješ se, gde zletiš rasteju misli

lepiš svete sličice na obloke noči da ne dojdeju tenje nakočenoga zla

bojiš se šepetanja ženske z divlji lasi

kmičnih tenj

černoga moža

reči spisanih po dlani noči

kaj goriju v tvojemu znutrenju, a ti ih ne puščaš vun

nemiri te povlečeju po peroni senj v nekakova huda odkrivenja

pomalo svet odkrivaš i čutiš zlahkotenje

zvuk ceste leno dopira čez pospane obloke kot srebrna mužika

    pozoj živi večno… – prepjev stiha a dragon lives forever, but not so little boys pjesme Puff the Magic Dragon folk trija Peter, Paul and Marry iz 1962. koja govori o vječnom zmaju Puffu i njegovom prijatelju u igri Jackieju Paperu koji odrastanjem gubi interes za imaginarne avanture djetinjstva i ostavlja zmaja samoga, temeljena na istoimenoj poemi Leonarda Liptona; zmedenost – zbunjenost; figa – smokva; zlahkotenje – olakšanje; žoltari – psalmi; mehnja – mahovina; želud – žir; kučma – šubara

  
    JUTRO V HOSTI (MUDDY WATERS IGRA BLUES ZA ZGUBLENE DUŠE)

     

    Jezuš i ja hodimo čez juternju hostu i poslušamo ptiče

moja tenja me išče (kak da nje je negdo vkral joči)

veje topola delaju ladovinu

vilinske lasi letiju po zraku

pavučina zaplete roke

poslušamo bluz kaj dohaja z reke

znad nas letiju otoki prevrčujuči se v oblake

v šašu šljuke, divlje guske, neznane ptice vseposud

černojočnik šlepa oblake do reke

lovi reči zabludelih ajngelov nad starim betonskim bunkeri

potapla ih v nedoživetim senjam prerano zaspalih dečecov, harcerov

dva-tri persta spod jalove ponjave zemljene spiju tenje zgublenih duš

zazivajuči Jezuša

žuti se steza sposušene trave, dom klopca kaj senja da bu postal čverček

polehko se prevlačimo čez šaš rudi kak smert

nosim molitvu v sebi za zagublene kriče mertvih kaj zviraju okoli nas

summer time v plavičastomu odhajanju stepa jesen z kreluti

raštrojene senje loviju se po ternju na kaputu obale

zapletene v srebrni plašč pavučine

čuje se le vusna harmonika: muči me, tak sem žalosten…

Muddy Waters igra blues za zgublene duše

    Trouble in mind, and I’m blue… I’m going down to the river – muči me, tak sem žalosten, idem do reke (Richard M. Jones) – pjesma M. Watersa Trouble in Mind iz 1966.; Muddy Waters – američki blues glazbenik; hosta – šuma, mjesto duhovnog pročišćenja, sklada, katarze, suživljavanja čovjeka s prirodom; čverček – cvrčak; summer time – ljetno doba; bunkeri – misli se na bunkere u Dravskoj šumi iz II. svjetskog rata i grobišta stradalih; tenja – sjenka; rudi – gusti

  
    ON KAJ SE SPOMINA Z VETROM

     

    Bog zna, gda puše merzli veter

obernul bu ti glavo

James Taylor, Fire and Rain

     

    ni ga več tri dni

iščemo ga

pripovedala je soseda, Perekova mati moji, pod oblokom

išla je žalosna z placa

je pri kakovi flundri završil

nič ni rekel kam ide

    iščemo ga

iščemo po polji

po hosti

v dravskomu šašu

po soncu, po dežđu

pod ambrelom noči

gde se je skril

morti z oblaki landra

morti v Dravi zlato išče

samo da z ribam ne senja

    veje su ga skrile

v zelenom kaputu

z pticami je letel

na sohi se njihal

ve duh njegov po hoste hodi

i z vetrom se spomina

    Bog zna – prepjev stiha Lord knows, when the cold wind blows / it’ll turn your head around; James Taylor – američki kantautor, autor pjesme Fire and Rain iz 1971. posvećene autorovoj prijateljici Suzzane koja je počinila samoubojstvo; soha – suha grana na kojoj netko visi; landra – luta

  
    TETA LJUBA I KIKLOP ŽENSKA V HUDE PRIPOVEDI

     

    
      na mukah buju vsi kaj su videli, a nesu videli / vsi kaj su znali, a nesu znali / tati kaj su krali, a tobož nesu krali / kaj su vudrili, a da nesu znali / kaj su posilili, vmorili, pobegli / rihtera zbegli, rihtera potplatili / ve to ne ona kerv slana i kmetska, krležijanska / to bu kerv brezbožbnih tolvajov, niščenikov i tatov / kaj su čemer nesli / žitke kosili, pa potlam tancali / kosti slabih glodali / izdumlavci, hmajni prevrtljivci kaj su lizali rihterove pete / vsi rihteri zaslepljeni z škudami / vse bu to v razvudrenju / celi te kafkanijanski kotel / noži i vilice buju leteli / pazuzu bu im žrel znutrenje / prekesno bu za pokajanje / non erit paenitentia / tribunal mortum suscitabit et eos puniet
    

     

    pondelek: ledeni noži ničeju po Ljubinom dvorišču, kipec na vuglu z vusti gible, kak da kriči, z vuha mu letiju kobilice, kreluti drev hičeju sencu na telo stare dekle kaj se giblje, stišče se, ztiha diše

    petek, tri dni predi: vnajmila je težaka kaj polak dežđa nikaj ni zbavil, hudi se zbudil v njemu, špiritni dežđ se prevrnul v grome, kmicu i kriče; vlekel je tetu Ljubu po dvorišču

    tumori su nabrekli v klipi kuruzišča, mladi praznik je posilil samega sebe:

vse je bilo tren, kot od bunike senja

igral se z tupim nožom prek čela, po glavi

gor-dol, gor-dol, odpirala se suha koža polehko, gda se razlistala

zlati dukati su scureli z lobanje

mislil si je: vmoril sem ju

obrnul se, zakopčal šlic, hitil telo na gnoj, pobegel kak da nič ni bilo

nerazumlje mu je šepetalo: gdo ti kaj more

    plavaju jata rib znad dvorišča, skrivleju se v Ljubinom joku

smaragdne luske drobiju se z oblaka po telu

vanjkuš kravljega lajna čuva nje sen

pokrpali su ju v špitalu, nekak nakrivo

jeno joko je onak malo gor, na čelu

v hižam starih ljudi strah plezi po zidi

z večeri letiju po dvorišču gliljaki, sišeju kerv živini

pucaju veje starih murvi po dvorišči Optujske vulice

kuružnjaki z oteklim spomi toneju v sebe

vmiraju obloki sterganih, sposušenih okvirov, čez spotrte glaže

megla nosi jesen v sobe kaj več ni ne pamtiju bolše dneve

sedne se na klimavi stolec i gledi luster z zgoretom žaruljom

tu več ničega ni za vkrasti: ni eletrike, ni živine

od tud su pobegli duhi vmerlih i ostavili duhu plesnivoče

jognjišče je merzlo, pepel se okamenil, sam pavuki pleziju okoli

pavučina plete firange cajtov zestavlenih v škrinji z kromperom punim cime

gdeno sam veter prejde, zaigra se z pavučinom, tere i ruži z vrati

smert se boji takšnih mest

tu i tam negdo zajde ter se obesi v štali, v škednju, v sobi

to ni gnezdo ljubavnikov, to ni mesto tatov

negda je to bil dom

sam ženska – kiklop v jutri stoji za zamaglenim oblokom, obrče se i gledi

žutu dunju na kredencu kak truca cajtu

ter si zvleče z prsti joko i dene ga v kupicu z rakijom

zvadi zube i zamota v rupček

poleje stol z petrolejom i vužge šibicu

sedne si za stol, čaka i gledi praznika kak kleči i trebi komušinje zgublenih dnevov

goriju spomini v hiži mertvih v svetu koteroga več ni

    brezbožbniki – bezbožnici; izdumlavec – čovjek koji izmišlja, izumitelj, mislilac; omeglavec – varalica; niščevnik – ništarija; razvudenje – razudba (obdukcija, sectio anatomica); dumlavec – čovjek koji spletkari, intrigant; praznik – bludnik; non erit paenitentia – pokajanja neće biti; tribunal mortum suscitabit et eos puniet – prijeki sud će buditi mrtve i kazniti ih; kobilica – skakavac; teta Ljuba – autorova susjeda; spomi – sjećanja; gdeno – ponekad; gliljak – šišmiš

  
    ZVEČERI BUŠ PRIŠLA TIHA KOT NOČ

     

    I feel so bad I got a worried mind

I’m so lonesome all the time

Roy Orbison; Joe Melson, Blue Bayou

     

    zvečeri buš prišla tiha kot noč

kušuvala buš mi pospano čelo

z vusnicam z narisanim dišečim karminom

tiha i dalka v moji samini skrita

z jočimi kaj spiraju tugu z kamenih cvetov

zgledala buš nestvarno

splašena ptica v tebi se zdiže i kriči

kreluti se rastežeju

noč budi zganjke

v tebi spi Trnovčica – pisalo je na ceduljici z kitajskoga kolača

tvoj glas spi v ovi sobi

puščam stare ploče Eagelse, Jacksona Brownea, Neil Younga

i ti si z njimi, tak tiha, tak lepa, čutkovita

oblečena v huipil

zazivaš duhe preteklosti

da zaživi kaj nemre zaživeti

zvečeri buš prišla tiha kot noč

i sova bu stiha, ne pustila ni glasa

strah ju je za tebe, za mene

jene večeri buš došla

snubiti me z drugoga sveta

v protuletje

gda zvezde buju cvele na murvi

diha ludskoga ne za čuti

a Drava bu oplahnula obale mojih miseli

kaj su odlandrale i zgubile se nad šašom

v snublenju ščuke

plavo vušče je tiho

drugači bubnji čujeju se z dalšine

veter se igra z vejami dreva živlenja

po nami siple topli dežđ dobrosložja

noč ti nosi popevke tvojega jape

a meni odelo za odraščanje

    Blue Bayou – pjesma Roya Orbisona iz 1963., pjesma poznata u verziji Linde Ronstadt iz 1977.; Trnovčica – Trnoružica; kitajski kolač – kineski kolač sudbine s mudrim i lijepim mislima; plavo vušče – aluzija na pjesmu Blue Byaou; drugači bubnji – aluzija na pjesmu Different Drum, Linde Ronstadt; Eagels – kalifornijska country rock grupa, u početku prateća grupa Linde Ronstadt; Jackson Browne – kalifornijski kantautor, jedan od nositelja country rock zvuka 70-ih godina XX. st.; Neil Young – kanadski kantautor često surađivao s L. Ronstadt (albumi Harvest, Harvest Moon); čutkovita – osjećajna; huipil – tradicionalna vezena meksička ženska odjeća; drevo živlenja – drvo života, bibl. drvo znanja koje povezuje zemlju s nebom i predstavlja kartu božanskih kvaliteta; dobrosložje – harmonija, sklad; popevke tvojega jape – aluzija na Canciones de mi padre – pjesme moga oca, album Linde Ronstadt iz 1987.

  
    SOBA ZA SPOTIRANJE MERTVIH REČI

     

    
      beli prah nosiju tri krala / bludiju po orsagu od pet, šest rali / nosiju betega koren / bitek vničen, vmoren / žveplaju vino z svetega Grala / v hiži lotrije ni cesarskoga bala / meštri su zvlekli hude meštrije / vino cikne v oštarije / vekivečni himbeniki / kerv pretačeju v pivnici / vmivaju nad kadaveri roke / se skrivaju z lepim rečmi / popevka brez glasov, pelinvoda, kesni film/ černi kajzer po cesti hodi ter „gledi kak igla išče još jenoga“
    

     

    ne čutiš več sebe v sebi

čkomina postaje tvoje ime

drakonidi sipiju z punikvi vesmira

prevračaju se v kristale i spiju vu vejami tvojih rok

jutro ti nosi korunu od mraza

zaklenul si vrata sobe i ve se skrivaš

kmica zida saminu, zlatna kača ruje po venami

čemerljivost se gnezdi v kervi

krič z druge sobe gubi se v tebi

plimu v telu čutiš, to več nesi ti

červi grizeju možđane, žulja te vsaka misel

labirint vu vuhu se zapira, zvuk v endolimfi se topi

telo ti deršče

prah smerti nosiš na dlani noči

denevir igra bobnje v tvoji sobi

premeče te po posteli

ponorela misel nemre najti reči

hude slike zviraju odvsikud, nemiri se rojiju

reči letiju kak ose okoli tebe

mečeš se za njimi po podu, loviš ih z rokami, gutaš

zaletavaju se v kmicu

nigdo ih nemre posložiti nazaj

spotiraju se po zidi od samine

kristali noriju v telu

kervava šprica leži na podu

v beli sobi budi se smert

    orsag – država; bitek – bivstvo; lotar – zločinac; oštarija – krčma; himbenik – obmanitelj; kadaver – lešina; denevir – sablast; samina – samoća; gledi kak igla išče još jenega – prepjev stiha I watched the needle take another man (N. Young); Needle and the Damage Done – pjesma Neil Younga iz 1972. s albuma Harvest; drakonidi – meteorski roj kojemu je radijant u zviježđu Zmaja; zlata kača – asocijacija na zlatni šut (overdose); punikve – vrtače; krič z druge sobe – dio stiha iz pjesme grupe Indexi – Plima (S. Kovačević); čemerljivost – depresija

  
    STARE ŠKATULE ZA CIPELE

     

    Looking through some photographs

I found inside a drawer

I was taken by a photograph of you…

Jackson Browne, Fountain of Sorrow

     

    stare škatule za cipele skrivaju černo-bele fotografije

i mervice keksov na flajšmašine

gdo zna od gda

stare škatule za cipele spiju v kmici spod materinih zimskih kaputov, sakoov

rasparanih šlafrokov, zbledelih balonerov, starih štumfi i kombinea

spiju i senjaju svoje pozablene dene

fotografije zmešane z rolami filmov, računi za vuglen, starim režijskim kartam

bojiju se svetla

kak da im svetlo jemlje dušo i liki nestajeju

prevrčeju se v tenje

zato i jesu v škatuli

vu vekivečni kmici

ponegda postaneju nestrplive i

hlepe za malo svetla, z jočmi kaj bi ih pogledale i rekle nekakovu malu, toplu reč

za vse žitke kaj več postajeju tenje v spomini

a živiju sam v stari škatuli od Astra cipelov

    Fountain of Sorrow – pjesma američkog kantautora Jacksona Brownea iz 1974. s albuma Late for the Sky; Astra – propala tvornica cipela; hlepe – žude

  
    ZBUDIL SEM SE V POSTELE POLEG ANAIS NIN

     

    zbudil sem se v postele poleg Anais Nin

velkoj, z ramom od kovanoga železa

z parom zlatih golubov na nje

z spletenim železnim beršljenom

i japonskim đunđi na zeleni listi

zbudil sem se v postele z Anais Nin

bila je v japonskom kimonu

kot gejša

čitala mi je odlomek o Germaine z Rakove obratnice

zažmirel sem od svojih laži (moje reči prevrčeju miseli v srebro)

morti zna da sem nomadi čital tajne njejnih dnevnikov

zbudil sem se v postele z Anais Nin

v telu Henrya Millera

v mlakomu pariškomu jutru

dišala je po zapelivom parfemu

kaj zazivle muškoga na praznost

čul sem kak šepeče na telefon

zbudil sem se v postele z Anais Nin

v telu kralja Salamona

štel sam nje reči

da serce človeka najde svoj put, a sam Jahve

upravla z njegovim koraki

rodil sem se v postele poleg Anais Nin

v času njejnoga zhajanja

jognjene ptice čutile su praznoče sveta i

nosile droptice njejne duše v gnezda nebeskih host

vutočišča neposlušnih vetrov da ih razneseju

argonautem na dar

    Anais Nin – francusko-kubansko-američka dnevničarka, spisateljica nadrealističnih romana, kratkih priča i erotike; Henry Miller – američki pisac; Rakova obratnica – roman H. Millera iz 1935.; Germain – lik iz romana Rakova obratnica; da serce človeka… – korištena izreka kralja Salamona srce čovječje smišlja svoj put, ali Jahve upravlja korake njegove (Izr 16,9); đunđ – biser; zapeliv – zavodljiv; praznost – blud; praznoča – ispraznost, taština, praznina

  
    ČKOMINA PLAVOGA SVETA, JACQUE COUSTEAU

     

    zakaj se bojiš plavati v gliboki vodi

na otpretomu morju v rano jutro gda je friško a ono te zove

i plaža je prazna kak puščava

sonce ni išče v zenitu

i nema morskoga pesa kaj bi ti odgrizel nogu

ni to film, ni to američki horor

morti te je strah roniti gliboko ve gda nemaš kotrigu na desni roki

i boli te ona na levi roki

morti pukne i ona ter se neš brigal

zaroniš, sol na vusnici, naglo zroniš i pogleč

friški komadi na plaži mažeju se z kremam

vražje čehinje, tetovirane spod pupka

spirsingerane tam i tam

ni te več strah plavati zran ni roniti

v glavi ti se mota reklama za Pipi

a ti v podmorju, plavomu, breskončnomu

pod vodom si z ribam kot v filmu

čkomina plavoga sveta, Jacque Cousteau

roniš, misel ti nori

alge, morski vugorki i nebo se spaja z tebom

hladi ti misel, vražji huncut jeden

a tvoja draga, gde je

(v tem hipu ni draga nek hurma kaj se je tak rano zdigla)

odjenput nad tebom

kmični oblak na luftmadracu zaklanja plavo jutro

i vubija senju da buš pil onu lit kaj se zove Pipi

    horor – strava, film strave; Jacque Custeau – francuski istraživač mora i redatelj dokumentarnih filmova o podmorju; spirsingerane (od piercing) – pojam koji se odnosi na bušenje ili oblik modifikacije određenih mjesta ljudskog tijela; Pipi – osvježavajući gazirani napitak s okusom naranče zapamćen po televizijskoj reklami s Anom Sasso; hurma – bedača, blesača, glupača

  
    PUT V ZIMU

     

    četiri je zjutra, konec grudena…

     

    došli buju, govorila je mati

došli buju fačuki

i odnesli buju na sever slike brezskerbnih dnevov

nestali buju im tragi prekriti z listjem beline

veter bu vtihnul naše glase i prevračal ih v kristale

osluškivali bumo šepet snega v sobam od leda

bojali se kmice

jednoga dena, gda se zbudiš, duha bu zginula v korenu repe

nosnice buju suhe

a znaš da pes suhih nosnic ni zdravi pes

došla bu zima, odjemput, nepozvana, ledena i duga

donesla bu dugocajtje

cepal buš dreva v šupi i očutil leta v križi

kaj te polehko vlečeju k zemli

nokti ti buju pričeli menjati farbu od indigo na černu

koža bu ti se listala, ostala suha, spucana

gift bu se vlekel po zglobi

tvoja pripoved bu zestala, slike i svet buju vtihnuli v hipu

pamtil buš sam zadnju sliku

kamion stoji na cesti, dečec rivlje triciklin

susedi pripovedaju pred haustorom

ternac čaka protuletje

roke ti se predajeju na putu za sever

gda merzlina proredi tvoju misel

vse postaje bela senja

v tvojimi lasi

    četiri je zjutra… – slobodni prepjev stiha It’s four in the morning, the end of December… pjesme Leonarda Cohena Famous Blue Raincoat iz 1971.; gruden – prosinac; dugocajtje – dosada; brezskerbni – bezbrižni; prekriti – zameteni; gift – otrov; hip – tren

  
    ČKOMIM, HODIM ČEZ HOSTU, DUH TOMAŽA PENGOVA SKRIVA SE VU VSAKI TENJI

     

    Šli so tiho brez zvena

lažni angeli sreče

polni blata na dnu srca

Tomaž Pengov, Potovanje nespečih

     

    čkomim, hodim čez hostu, duh Tomaža Pengova skriva se vu vsaki tenji

i hiče v Dravu reči kaj postajeju otoki

zeleni oblaki rasteju z njih

čkomim, hodim čez hostu, duh Tomaža Pengova skriva se vu vsaki tenji

i šepeče

o Cesti

o Domaji

o Potovanju nespečih

Epistoli, Lažnim angelima sreče

reči su zrak kaj ga vudišem

lovim ih z rokami i zapiram v dlan

da ne potoneju v glubinu

čkomim, hodim čez hostu, duh Tomaža Pengova skriva se vu vsaki tenji

one rasteju, gubiju se

odhajaju, dohajaju, zvoniju

slike hoste se menjaju

ve je jesen, ve protuletje

listje mi raste z dlanov, listje vene v lasi

veje su moje vre kerhkih kosti

čkomim, hodim čez hostu, duh Tomaža Pengova skriva se vu vsaki tenji

išče ju zgubleni dečec koteri čuti saminu ceste

čkomim, hodim čez hostu, rađam se i vmiram sto krat v denu

poslušam: preteklost curi z veji kot leplivi dežđ

vlečeju se za menom pozoji od škarniclpapera čez leta do hipa

gda se buju naši duhi zišli v nekoterom od naših odputovanja

    Tomaž Pengov – slovenski kantautor, pjesnik, 1973. snimio Odpotovanja, jedan od prvih i do danas najznačajnijih kantautorskih albuma na rock sceni; Cesta, Domaja, Epistola, Potovanje nespečih – nazivi pjesama s albuma Odpotovanja

  
    TOMIČIN OREH

     

    noč ga kiti ze zvezdami gda spi sam z vejam kaj roniju po škurinam vesmira

mati veli da su mu veje preslikane na korenje

koje čuti gliboko spod sebe

i hladi si gležnje na obalam hada

podeval sem po njemu kartonske hižice za ptice

spodi sem del žlaburaču

vertnoga maloša brez nosa

i spotrtu glazbenu škatulu z duplikati slikic životinjsko carstvo

vesil sem plahte na štrik

okoli njega naj se zluftaju moje senje

naj ostaneju čiste, detinje

zvezal sem za veje papernate pozoje naj ga čuvaju

spodeval listeke z rečmi po plotu da ih veter raznese po celomu svetu

napisal sem: posluhni, oprosti, žal mi je

naj ih nosi vsemi

i harceri i pticam

i ribam v rekam i pozoji v bajkam

i žejnim i lačnim, nesrečnim, i živim i mertvim, sirotima, betežnima

i krivovercim

naj ih skupiju, posložiju i najdeju njihov smisel, če ne, naj smisel najde njih

    čital sem po letu knige na deki v sence njegove mladosti i odraščanja

i rasel sem i starel z njim v isti čas

i razmel kaj mi je štel reči, gda je terpel v svoji žalosti

    veje – grane; i razmel kaj mi je štel reči… – prepjev stiha now I understand what you tried to say to me and how you suffered for your sanity pjesme Vincent (Starry, Starry Night) Dona McLeana iz 1971.; škurina – tamna tvar, energija svemira, nevidljiva uređajima (tvar koja vjerojatno pridržava duboke dijelove svemira na okupu da se ne razlete); žlaburača – glinena fućkica na vodu ili ptičica na vodu, tradicijska igračka u obliku ptice ili kokoši

  
    SLIKE ZVLEČENE Z MORJA ČASOV

     

    
      sediš v plavi sobi / razglednica v obloku pripoveda o otoki i morju / merzlina prihaja z vesti kaj ih šepeče ščerbavi prorok / bleda lica iščeju se v kmici / morti je konec sveta/ prevračaš v miselim kaj postaju zeleni vir / senjaš o maloj ptici / dalkim kraji i zgublenomu denu / polehko se predaješ / gliljak se gosti v fajtni posteli i pije tvoju karv za večeru / „naj sem proklet, tvoj duh me zopet naganja“
    

     

    zišel sem te vu varašu, predvečer

lovili su se naši pogledi na vsakomu vuglu

od hotela Istra do Šanjekove mesnice

nahajal sem te v kinu, v kazališču

na Emeričkom, Šnajderovim Metastazam, Čehovlevom Galebu

v Dučanski vulici, na Korzu

polehko bledi v meni ona slika gda sem te pelal z Drave na gepektregeru

staroga biciklina

večer predi si odišla na morje

veter je nesel pesek puščave, leto, dva predi Černobila

i to je bilo vse

par reči zmenjenih

ionak nič ni bilo, sam zbogom

sam zbogom je hrepenjenje, morti konec kratkoga filma

spomenki se razvlačiju kak žvakača guma

nosiju dijamante i herđu

vlečeju v sebi nekakovu černinu od kotere bežim

več ne razmišlam o nami

gledim z morja razglednice

otokov na kojim nigdar nisem bil

kraje v kotere nigdar nem išel

vse nestaje v sliki sonca znad bregov

gda iščem zbirku jagodičastih škrila

po griči zgublenim vu vremenu kenozoika

     

     

    
      BILJEŠKE
    

    naj sem proklet, tvoj duh me zopet naganja – prepjev stiha well, I’ll be damned here comes your ghost again, pjesme Diamonds and Rust američke kantautorice Joan Baez iz 1975.; Emerički, Metastaze, Galeb – predstave Narodnog kazališta August Cesarec u Varaždinu koncem 70-ih godina; gda iščem zbirku jagodičastih škrila (dok tražim zbirku bobičavih škriljaca) – stih iz pjesme Kenozoik grupe Idoli; grič – klisura, stijena, brijeg

  
    ZBUDIL SEM SE KAK ELTON JOHN (JEN DEN V ŽIVLENJU)

     

    čital sem denes vesti, o, dečec

četiri tisuč punikvi…

     

    … se odprlo i potlam

zbudil sem se kak Elton John z frizuru Rogera Daltreya

i srebrnim škornji z visokom petom

z hlačam i rubaču z gliteri, o, dečec

Lennon i McCartney su špilali kitare

zdigel sem se z kauča

nisu se obračali za menom

odišel sem v drugu sobu i

gledal černo-beli film Sabotaža, o, dečec

žulale su me srebrne električne škornje z visokom petom

zuval sem ih

kak da sem zuval sebe z Eltona Johna

ostal sem sam na podu z krvavi pet

i zmoklom frizurom

videl sem čez oblok černojokog v zahajanju

bubnjalo mi je vu vuhi

slika sveta se zgubila vu viheru kakofonije vesmira

bombe su opadale z veji jutra

vmirale su reči v hižam kaj rasteju z vulkanske lave i plaziju jezike oblakem

rušili su se aeroplani, cepelini

vse je bilo raštimano

orkester, misel, slike, varaška kapela

negdo je rekel da je to sam jen den v živlenju

gostil sem se za stolom z lačni ajngeli kaj su zarajtali kreluti

ter su se skrivali na čeke v glibini hoste

spremerzli, mokrih rok od suza, v čakanju pokore

onega jutra gda sem se zbudil v telu Eltona Johna

    čital sem denes vesti, o, dečec… – prepjev stiha I read the news today, oh, boy / four thousand holes (Lennon; McCartney, A day in a Life) – pjesma grupe The Beatles iz 1967.; potlam – i onda, kasnije; Elton John – britanski glazbenik; električne škornje (electric boots) – čizme iz pjesme E. Johna Benny and the Jets; Roger Daltrey – britanski glazbenik član sastava The Who; o, dečec – aluzija na dio stiha oh, boy iz pjesme grupe The Beatles A day in the Life; škornjam z visokom petom – aluzija na album grupe Time Život u čizmama s visokom petom; Sabotaža – Sabotage, film Alfreda Hitchcooka iz 1936.; stih bombe su opadale – odnosi se na muzičke fragmente pjesme grupe The Beatles A day in the Life (orkestracija nastala pod utjecajem kompozitora avangarde K. Stockenhausena, L. Beria i J. Cagea, producent G. Martin); zmoklom – mokrom; čeke – čeka (lovačka)

  
    KALIFORNIJA DREMA

     

    
      Kalifornija drema v mojem bitju / vu vrtu, pod jabukom, hruškom / moja soba je zeleni ocean / oblačim rubaču leta / Kalifornija drema / i to listje kaj polehko opada kak v pesmi grupe The Mamas & the Papas prekriva se z pozabom / Liz več ni tu/ ve z aeroplana gledi brege i puščavu Mojave / ocean kaktusov i agave / od leta je sam ostal škarnicl od levisic zaleplen na zidu znad moje glave / prevelke levisice i lihtplava Ocean Pacifik rubača za surfanje po tenjam preteklosti / ploče Jacksona Brownea i Joan Baez, duha drugačega sveta skrita v mali flašici Harris & Harris parfema od sandalovine i flaša Kahlúa likera
    

     

    donesla je duhu Kalifornije v to brezmerno leto

pripovedala je o Carole King

Crosby, Stills, Nash & Youngu

i Jacksonu Browneu

tega leta sem napravil svoj prvi krug po Korzu

i počel svet gledeti z drugačeši jočmi

Kalifornija je dremala v meni

na kartam, na slikam, v pismi

odperla je jen drugi svet z svojim pripovedi o velkim cestam

velkim vali, oceanu, o peščanim plažam, o palmam

v mojem malom svetu kaj bi stal v škatulu za šibice

omejenom z vulicom i vrtom

pelal sem ju po dravskim rukavci, bajeri

hoste, groblju, cirkvam

po varaškim pokockanim vulicam kotere kak da su zišle z popevke

Simona & Garfunkla Sound of Silence, otergnjeni zvuk čkomine

Liz i ja v jenom letu na biciklinimi

daleč od fast fooda i Los Angelesa (pri nas ni fast fooda)

daleč od highwaya (tu ni highwaya)

daleč od brezkončnih peščanih plaž

tu je leto na Varteksovim bazeni

tu se dela od šest do dva

tu su susedi kotere poznaš

tu navečer ne raste strah po vulicam od vuličnih bandi

tu je Dravska hosta

četiri, pet slastičarnic

španciranje gor pa dol po Korzu od šest do osem i

v pol devet the end

tu je žitek vusporeni film

ni puno ni rocka ni rola

večer živimo pred televizori

za stolom v kuhinji

na klupici vu vertu

razvlekla je dalšine v meni

navlekla me na Kaliforniju

i onda gda sem se zmislil da bi mogli išče prejti

z biciklini do staroga rimskoga mosta na Plitvici

Liz več ni bila tu

dobil sem nazaj svoju sobu

ve mi je nekak drugača

kak da se Kalifornija preselila v nju

    kmica je, oblok je pripret

spuščam drvenu roletu, vugnem firangu

z verta dohaja friški večernji zrak

komarci zujiju

nostalgičen sem gda gledim slike

puščam ploču Diamonds & Rust

Joan Baez popeva Jacksona Brownea Zviranjek žalosti

tonem v nekakov polusen i čutim

duhu Kalifornije, parfem Harris & Harris od sandalovine

duha americana z levisic i majic ni zišla

prešlo bu skoro ovo dugo toplo leto

postal bum brucoš v jesen 1978.

a misli mi buju ostale zaroblene v nepoznatomu hotelu California zanavek

    The Mamas & the Papas – američka grupa poznata po pjesmi California Dreamin’ iz 1965.; Sound of Silence – pjesma američkog folk dua Simon & Garfunkel iz 1965.; Joan Baez – američka kantautorica, folk pjevačica, aktivistica; Jackson Browne – američki kantautor; Diamonds & Rust – album Joan Baez iz 1975.; Zviranjek žalosti – pjesma Foutain of Sorrow Jacksona Brownea iz 1974.; Liz – sestrična iz Los Angelesa koja je provela ljeto u Varaždinu; americana – opisivanje kulture Amerike; Hotel California – hit grupe The Eagles iz 1977.; brezmerno – beskonačno

  
    GALŽENJAKI RASTEJU V HOSTI

     

    
      kaj ih je mučilo / kaj ih je morilo / kaj ih je nateralo / kotera sila ih je zela / kaj se je preobernulo v mislih / klatiju se na tenkim soham / ve su kot duhi / kot veje sposušene / njišeju se / po njimi semenke platan opadaju / poslušaju sam sove huk /nočni muk kole šum ponorele reke / „na cesti poleg hoste veneju neveste za muže“
    

     

    hodimo po hoste

sledimo trage

iščemo Pereka

zginul je, ni ga najti

hodimo polehko

ptiči lučeju z gnezda

kak da se hosta skriva pred nami

hodimo, gledimo okoli

a znad nas zeleni obloki hoste

odpiraju se na mestim gde

štriki visiju po soham

njišeju se tela

Pereka, Nenija i Tončeka

morje tel zaziva Jezuša

galženjaki obernutih joči iščeju zveličenje

veter merličnjak ih njiše

cipele im opale, ve su hiža mišu

njišeju se odpretih vust

ne puščaju glase

zgašnjene joči oblakem su dom

    galženjak – obješenjak; morilo – mučilo; merličnjak – živi mrtvac; Perek, Neno, Tonček – mladi susjedi koji su se objesili; a na cesti… – slobodna interpretacija stiha zraven ceste rastejo, neveste, za može – pjesme Rastemo slovenskog kantautora Marka Brecelja s festivala Opatija 1974., s albuma Coctail, 1974.

  
    SENJAL SEM BO DEREK KAK BEŽI PO PEŠČANI PLAŽI

     

    senjal sem Bo Derek kak beži po peščani plaži

moj pogled beži za njom

obernula se

pogled joj je zestal v meni

senjal sem Bo Derek kak beži po peščani plaži

poleg oceana, pod bregi palmi, po plaži od tisoč plavolasih bikinov

(o, tak bi štel da bi se pucke bile kak te kalifornijske)

zdigla je plimu v oceanu

ostal sem brez diha

senjal sem Bo Derek kak joj je tenja prešla prek mene na peščani plaži

bežal sem polehko za njom i tonul v pesek čkomine

(zgublene rečenice brez glagolov su prazen rudnik miseli

nezgovorenih reči kaj sme ih zarajtali po peroni mladosti

aorist preteklosti v kronikam skritopisca, sufliral mi je vitiznanec)

senjal sem Bo Derek kak leži poleg mene na plaži

zatresla se zemla, zestal je svet v našemu edenuvanju

pesek je gutal palme i brege, deklin bikini

viher je nesel listje, latice rož, vtaplali su se čistači bazenov

ostal sem sam na peščani plaži po koteri je bežala Bo Derek

v senjam o Kaliforniji, zemli jezero bikinov i Bo Derek

    I wish they all could be California girls / tak bi štel gda bi se pucke bile kak te kalifornijske (B. Wilson; M. Love) – pjesma grupe The Beach Boys iz 1965.; Bo Derek – američka glumica poznata po ulozi u filmu Blakea Edwardsa 10 iz 1979.; sverž – grančica; skritopisac – čovjek koji potajno bilježi događaje; edenuvanje – rajsko življenje; vtaplali su se čistači bazenov – aluzija na soft porno serijal iz sedamdesetih godina Doživljaji čistača bazena

  
    SAMINA GREBE PO OBLOKI SERCA

     

    samina je kaput koteri nosiš

Loneliness is the coat you wear

Bob Crewe; Bob Gaudio, The Sun Ain’t Gonna Shine (Anymore)

     

    gdeno mi se čini da samina grebe po obloku v svoji breztelesnosti

zakaj si znovič tu, pitam ju

samina čkomi navek, zavleče se v glubine možđanov

ona nema reči, ona je kot nevidlivi plašč kaj prekrije tvoje bistvuvanje

predi neg zima zapre svet pod jenim krovom pa sumra začne klicati

z božičnom šenicom

gdo si, pitam ju

si kniga koju hočem pročitati sam da te otiram, a nejde

(mati veli: samina je pes na vuglu)

gda te čutim znam gdo si

ti si čkomina v sobi

žulj na sercu

čemerna hiža kaj skriva mokre zide, mesto počinka senca mertvih

gripa, ospice, roka v gipsu

se si v istom času: mladost, starost

imaš parkle pozoja

giftaš misel

vugibam se od tebe, a nemam kam

nemam sobu za pobeg

nudiš mi svojo goloto da mi dotikava telo

glođeš me do kosti

(se mi zgledi da gdagda kak vuk samotnjak šanta po puščave duha)

    The Sun Ain’t Gonna Shine (Anymore) – pjesma grupe The Walkers Brothers iz 1966.; gdeno – ponekad; sumra – tjeskoba; šanta – šepa

  
    MIHOLSKO LETO SKRIVA TRAGE MERTVIH

     

    
      vehnule su senje, vehnule su tenje, vehnula je fijolica, ftihnula je glazba, dva mladeniča Drava je zela, stara Močnikica v černini sedi, televizor gledi, još v senjah sneva kak voda nosi njihova tela, vehnula je Jakica, vehnul je smisel, zganjke rešava, zaklenula je vrata njihove sobe, tam več ne kroči, sam sonce čez spoterto steklo gledi kak slika dečkov na zidu bledi / vehnule su senje, se su vekše tenje / reka žoltare nosi: „mutna reka, tvoja mutna voda zela mi je dete“
    

     

    sam reka more zbrisati glase i slike

onih kaj ih je odnesla

kervavih stopal hodim i poslušam

zgublene glase susedov

tenje im šepeču po Bombellesovoj štreki

iščeju obrisače, rubače, natikače

rečni zloduh ih je skril

zaronil sem v Dravu

ohladil misel

zronil bi v nečijem drugom telu

bil bi čuvar plaže, spasilec nesrečnih duš

ribiči se skrivaju v šašu

komari napadaju

glava mi je puna, puknula bu

od gravitacije, hibernacije, levitacije

ronim čez miholsko leto suho i žuto

krizanteme nosiju alergije

maloši se skrivaju pod korenom topola

negdo odhaja z čonom

čujem veslo kak roni v reku

zranjam z Drave v telu zlatoga kuščera

    Moody River – Moody river, your moody water took my baby’s life (Chase Webster) – hit pjevača Pat Bonea iz 1961.; Bombellesova štreka – plemićka obitelj Bombelles je 1919. sagradila uskotračnu prugu u dužini od dvadesetak kilometara od Vinice do Varaždina za izvoz svojih agrarnih proizvoda; pruga je 1937. demontirana, ali su u Dravskoj šumi ostali dijelovi pruge do početka sedamdesetih godina; Jakica Močnik – susjeda, učiteljica kojoj su se oba sina utopila u Dravi; čuvar plaže – aluzija na film Gorana Paskaljevića Čuvar plaže u zimskom periodu iz 1976.; napomena uz sliku ronjenja – kad čovjek dotakne licem hladnu vodu doživi tzv. metamorfozu, zaroni li, ritam srca se usporava, a mozak prelazi u meditativno stanje te ima osjećaj pripadnosti dijelu vodenog svijeta (gravitacija, hibernacija, levitacija); zranjam z Drave v telu zlatega kuščera – preobrazba u zlatnog guštera i aluzija na poemu Jimma Morisona The Celebration of the Lizard; kuščer – gušter

  
    O FABRIKI I RAFUNGU

     

    fabrika se spominja lepših dnevov

ter senja o smiseli žitka z otprti jočmi

o cajti gda je dihala, a ni derhtala

gda je jezero ljudi vsaki den senjalo z njom

gda su ptiči delali gnezda na rafungi

vsako jutro je odpirala velku lesu

pola spred njom punila su se z bicikli

ve su puna herđavih štenderov

vmiraju pred njom

fabrika se zaprla v samu sebe

letve po obloki, lokoti na vrati

čez dežđovnu noč čuje se njen krič

gda se črep giba a rafung nebo išče

potiho vmira, prazna i zapuščena

dom je denevira

zrušili buju me – šepeče brezkončnosti vesmira

zvezde nje gerliju lasi

rafung je štel prijeti nebo za zadnjič

došli su ščera i podrezali ga

vmira v duši i potiho fučka

koprive mu ližejo pete

veter se spomina z njim

ptice mu popevaju vuspenku

a on senja zrušenu staru hrušku

i fučka niz veter jer je odnavek bil tu

    So whistle down the wind for I have always been right there – i fučka niz veter jer je odnavek bil tu (Tom Waits) – slobodna interpretacija stiha američkog glazbenika Toma Waitsa iz pjesme Whistle Down the Wind iz 1992. (verzija pjesme Joan Baez s njenog istoimenog albuma)

  
    EGZORCIST V SOBI 237

     

    Edo je rekel da idemo v kino glet nekakovi horor, tu noč nisem dugo mogel zespati, vse mi se vertelo v glavi, znova i znova, vse te hude slike več nemrem zbrisati, sam se vertiju, pustile su pregliboko korenje, strah se v meni koti: poltergeist; vse ruži, noži i vilice letiju čez sobu, zapikavaju se vu vrata, živi i mertvi zviraju ze zidi, kerv curi z plafona kot leplivi dežđ, zombiji se budiju, zlate kače z Queimada Grandea okoli stola kružiju, gliljaki ružiju; vrag je vušel v susednu hižu, stolci se pomikaju, vrata odpiraju, Jezuš se klima na križu, Pazuzu je zašel v sobu 237; drempavi ajngeli v ajngelovku vlovleni, deršču, kreluti stepaju, od straha ščiju, kadaver pod tušom se smeje, Regan vrišči, glavu preobrača, stolci se premikaju, vulkan riga pepel, černi dim prekriva svet, Pazuzu bi štel ze znutrenja ziti, je to Omen: kriči biškup – konec sveta; zapiram obloke, stiščem se v postele, slike sam zviraju, ne daju mi mira; vrag je vušel v susedovu hižu, stolci se premikaju, vrata zapiraju, živi mertveci vseposud zviraju…

    Edo je pak rekel da idemo v kino glet nekakovi horor, glavu sem preobernul i rigal sem ogenj po varašu i poslušal glas: moreš me zvati Lucifer, kajti, štel bi biti malo vuzderžan…

    poltergeist – paranormalni fenomen koji se iskazuje kao fizička manifestacija psihičkog uzroka; Queimada Grande – otok zmija kod Brazilske obale; Pazuzu – prema asirskoj mitologiji bog demona vjetra; soba 237 – soba iz filma Stanleyja Kubricka Isijavanje iz 1980.; Regan – lik iz filma Egzorcist Williama Friedkina iz 1973.; ajngelovka – neologizam: krletka za anđele; Omen – kob, dobar ili loš predznak, predskazanje (horor film Richarda Donnera iz 1976.); moreš me zvati Lucifer kajti štel bi biti malo vuzderžan – slobodan prijevod stiha Just call me Lucifer, ’cause I’m in need of some restraint iz pjesme Sympathy for the Devil (M. Jagger; K. Richards) grupe The Rolling Stones; vuzderžan – suzdržan

  
    TOMICA SE PELA NA MORJE

     

    pelam se po dvorišču na triciklu z obešenim materinim cekerom

Ruf ide za menom

pelamo se na morje, v Split

moji mi se smejeju

dvorišče je morje, a vert čarobna hosta od ribizla, paradajza, kuruzišča

belega brezovog lugaša

japa farba gajbu za piceke v sence ranoga jutra spod hruške

Ruf i ja kružimo okoli gajbe na putu za morje

nigdar nesme bili tam

susedi su na morju, vsi zvun nas

kakovo je morje Ruf, pitam pesa

on se sam smeje, maše z repom i ide za menom

pelam se na morje na triciklu

prerasel sem ga

ne pedalim neg se odrivavam z nogam

išče sem v pidžami

japa me slika z fotoaparatom

hruške curiju z dreva na putu za morje

ose se slastiju z njimi

došli sme do plehnatog korita za veš

gledim vodu, moje sporušeno leto leska se srebrnoplavo, zamišlam morje

sedim na triciklu z nogam v koritu

gladim Rufa

došli sme, velim mu

Ruf veselo maše z velkim repom

a ja čakam Dolenčićevog Markeca

došel bu ter se bumo igrali z drveni konjeki

    lugaš – sjenica u vrtu

  
    NOČ GDA JE TOMICA PREMIŠLAL O KMICI NA KONCU VARAŠA BRUCEA SPRINGSTEENA

     

    v noči znad varaša gda sme iskali kmicu na njegovom koncu

vu vse naše norije gda su nam joči bile vekše od mladosti

z dlanov noči se trusila jesen (v sobe, na pola, v nas)

v čkomini hoste gubile se reči

v noči znad varaša gda sme iskali kmicu na njegovom koncu

i skrivali se spred svojih korakov splašeni spod zvezd

gda su vulice bile breskončne srebrne kače

vsako malo sme zestali, vužigali cigaretline

i pripovedali svoje kratke žitke megli i cestam

kaj su se budile pred nami

v noči znad varaša…

vse je vre bilo zaperto

i lese i hiže, obloki, škednji, koci, kerčme

    
      (zmislim se sto duš v iskanju sebe, sto belih tenj v zginutju, v stopu kaj ih prati sto duhov splašenih, sto duš nemirnih v iskanju sebe, na spoterti štreki kresnice im vmivaju joči)
    

    v noči znad varaša gda smo iskali kmicu na njegovom koncu

tam gde trošne hiže pripovedaju z svojim spucali fasadi o smiseli žitka

a stekli cucki se zaletavaju na vse živo kaj prejde po cesti

v grabi na periferiji plašiju se velkih vod Drave kaj im je gerlila pete

nagnuti obloki z kartonom mesto spotertoga glaža skrivaju duhu smerti

znad njih veje hoste prideržavaju meandere zvezdišča

hiža vumetnika na rubu hoste, v rupi, spod Bombellesove štreke skriva

totem černega Jezuša na plavomu stupu, koprive v dvorišču

svetišče nepriznanih, odhičenih, raštrojenih, zgublenih

kaj se doškuljiju po starim bunkeri poleg Drave

i skrivlaju od svetla, kmice, od sebe, vraga i Jezuša v svoji špiritnim odhajanji

duha v zemlenim sobam

tak daleč od hiž od glaža z kristalnimi veji

i metalnim ptiči v krletkam

varaš spi, bogatuni spiju isto kot i siromaki

vesmir probava noč kot želva mlade ptiče, nenadeano

vremenski červ spi v dravskomu pesku več jezero let

ne pomika se

sam ga čuje dravski vodenduh gda se pela znad štreke

z nevidlivom Bombellesovom lokomotivom

v noči brez meseca gda čuješ kak elektrika struji v žicam znad tebe

a vrane bežiju proč preverčujuči se v kmicu

ostaje sam noč, ona černa noč kaj potiho vmira v molitvi

v toplini malih hiž

kaj pripovedaju o odhajanji i dohajanji

vu vrti v koteri cvete ufanje

tam gde ne poslušaju kmicu na koncu varaša Brucea Springsteena

jer kmica je tam doma

    Bruce Springsteen – američki kantautor; Darkness on the Egde of Town – ploča B. Springsteena iz 1978.; za zutra – za budućnost; zginutje – iščeznuće (nestati gubeći se u obrisu); doškuljiti – došunjati se; nenadeano – iznenada, neočekivano

  
    ZADNJI TANGO V PARIZU

     

    mama, oooh, didn’t mean to make you cry

mama, oooh, nisem te štel rasplakati

F. Mercury, Bohemian Rhapsody

     

    mama, kak sme lagali, kak sme Edo i ja lagali

kaj idemo glet v kino

mama, skoro vsaki put sme se zlagali

i gda sme išli glet Zadnji tango v Parizu

znovič nas nesu pustili nutri

vsemi sme rekli da sme vidli film

kak sme lagali gda sme išli glet Pasolinijev Cvet 1001 noči

a rekli da idemo v kino Sutjeska glet

Vmorjstvo v Orient Expressu z Ingrid Bergman

(vsa sreča da sem pročital knigu)

mama, bežali sme z nedelne meše na jutrenu matineju v kino Gaj

odišli z susedom Rudom na pole na koli

i vužgali ogenj na prašnjavi cesti zpram Novi Vesi

namazli se z černom zgorevinom

tancali i kričali kot Indijanci okoli jognja

v divlini

goli i bosi

noreli sme po poli

Edo, Slon i ja

krumpere kotere sme skopali z šibam i prsti

pekli v rupam pri potoku

mama, kakovi sme onda bili česaki

premali za Zadnji tango v Parizu

a kadili sme v kuruziščima kak velki, mama

    Bohemian Rhapsody – pjesma grupe The Queen iz 1975. (mama, oooh… slobodan prepjev stiha iz pjesme); Posljednji tango u Parizu – film B. Bertoluccija s M. Brandom i M. Schneider iz 1972. (premijera filma bila je u Varaždinu); Cvijet 1001. noći – filmska adaptacija Piera Paola Pasolinija drevnih arapskih bajki iz 1001 noći koje slave mladost i užitak u životu iz 1974., dobitnik specijalne nagrade Grand prix u Canesu 1974.; česak – fakin

  
    NOTTURNO

     

    
      sirene tuliju, fabričke, špitalske, vatrogasne, sirene vseposud, gda se rajaju, gda vmiraju, gda odhajaju, gda se ženiju, gda dohajaju, gda pucaju, gda bombarderaju, gda se harca igraju, gda se otpiraju i zapiraju vrata različnih svetov / vse do brezkončne čkomine kaj plezi
    

     

    čez saminu, muk,

vse je tiši huk:

železnicu guta vre dalšina

A. G. Matoš, Notturno; prepjev Ž. Funda

     

    noč je

neonska, plava noč je

odpiraju se vrata severnoga križa

negdo odhaja z koferom v roki

noč se topi v zeleni oktavi jutra

vmira v miseli odhajajučega

zna to i ajngel gvardijan gda nese veju smerti

i zapire vrata ter luče Rabuzinove oblake i cvetje

lihtplave rajske brege na slikam v izlogu galerije Sebastijan

zloduh zapira obloke žitka

prelistava Enciklopediju mertvih

gliljak preletava z turnja na turenj

cucla ostanjke bitka z pospanih tel

skupa z vsem bolečinam kaj ih nosiju

negdo je odišel z koferom i senjam

negdo je došel praznih rok, v kervi, z kričom

v meni se budi misel o tebi, tople i mehke

odpelaj me na breg znad varaša

tam gde se rojiju vumetnikove senje kot kresnice

da gledimo varaš kak se iskri v noči

predi neg se spustiju nebeske kočije na plave brege

    sjeverni križ – istaknuti astronomski asterizam ljetnog trokuta; Enciklopedija mrtvih – zbirka od devet priča Danila Kiša; nebeske kočije – leteći tanjuri u starim legendama; žitek – život

  
    ONI NA PERIFERIJI

     

    oni na periferiji glediju na kalendaru

gda bu pervi v mesecu

imaju retke svetke i posne petke

oni na periferiji ne delaju v kancelariji

če imaju sreče zaposliju se v fabriki

v četrtek prodavaju na staroj krami

spotrgane dele sebe

v malim verti sejeju radost

susedima prek plota hitiju šalatu

kaj ne v seme odišla

v protuletje zubačiju listje vu vertu

ter ga kuriju

piliju derva za zimu i tegliju ih v šupu

oni na periferiji

čakaju nedelnu hostiju

čutim njihovu duhu gda režeju sverži lešniku

rušiju posušenu susedovu črešnju

da bi imeli kurjavu za zimu

v jočmi nosiju jesenske megle

oni na periferiju išče hraniju piceke

kokoši im neseju jajca

ne ih strah dekretov ni komunalnih redarov

imaju po par zajcov i praznu kerletku za ptice

imaju maloga cucka kaj kopa po šupi

venec češnjaka obešen na štoku

oni na periferiji ne nosiju ancuge

imaju sam jen v koterom ih buju pokopali

luftaju ga na štriku v protuletje

oni na periferij po letu deneju stol pod oreh v dvorišču

i spominaju se naglas z prijateli vse dok ih komarci fest ne spikaju

noge si pred večer potlam dela opereju na pumpi vu vertu

one na periferiji ne zanimaju knige ni novine

nisu preveč vučeni al imaju serce i volu

susedu vert preštihati, popraviti lesu

ne baviju se z politikom

ni na periferiji sadiju zvezde i deliju njihove flance

grejeju si serca na toplomu kruhu

i tergaju koricu, svadiju se i smejeju za njom

oni na periferiji imaju svete sličice po sobam

najže i pelnice pune vuspomen

oni živiju v popevkam Drageca, Arsena i Zvonka

    sverž – grana; kurjava – ogrjev; živiju vu popovekama Drageca, Arsena i Zvonka – Drago Britvić, Arsen Dedić i Zvonko Špišić

  
    VIŠNJE Z RAKIJE (AVANTURE TOMICE KAK OLD SHATTERHANDA I EDIJA KAK WINNETOUA)

     

    čez oblok sem se spentral v špajzu

plezim po lojtri i naginjem se da odprem velku flašu z višnjam v rakiji

z persti zvlečem par višnji

miš se skriva za kitnkesom na stalaži

vonja prezle prosipane po novinskomu paperu na stalaži

vonja kruh zamotan v kuhinjsku kerpu

vonja peneze zarolane v papernati škatuli Twinings čaja

na lojtri visi obešena selhana šunka

muhe se naganjaju okoli nje

grabim pohalosno višnje za Edija i mene i mečem ih v posudicu, oblizavam perste

v brezovu lugašu, vu vertu pod starom jabokom, jemo poskrivečki višnje z rakije

zmišlam pripoved kak je pod kuruziščom vesmirski brod, velki, železni

ponegda se čujeju signali kaj ih pošila v druge svete

gdagda v kmici vidim vesmirce v kuruzišču

mater i babica v kuhnji pijeju kavu, polehko zgotavlaju obed

šmarn i šalata, dalkeni z pekmezom od šliv

summer time hramle med gredicam

ose gradiju gnezdo na stari pumpi

kuruzišče spi pospano od letnoga jutra

senja dežđ

senja jesen gda bumo od sposušenih betvi kuruze napravili indijanske šatore

hižu ježa i lasice, šator Winettoua i Old Shatterhanda

i kurili ogenj

a iskre buju letele daleč i postale zvezde

    kitnkes – slatko od dunje; babica – baka; dalken – boehmische dalken (češki uštipci) koji su se pekli u dalken modelu (emajlirana tavica sa 4 ili 7 udubina) i premazali pekmezom te spojili; betva – stabljika kukuruza

  
    GDA GABI POPEVA PODRAGAŠ LASI

     

    podragaš lasi i svet zgledi

kak da još nigdar tak bilo ni

A. Dedić; D. Britvić, Podragaš lasi

     

    gda Gabi popeva Podragaš lasi

ves čemer zajde v me

legnem se na omamin plavi otoman i zažmirim

stisnem vanjkuš i prekrijem se z njim prek glave

čutim preteklost kak zranja z glasa

(v nekakove odsutnosti topline)

ajngeli se nalukavaju z oblakih

svet zestane, dežđ zestane

čkomina me kušuva z vusnicam plavim od indiga

doletiju slike v svet ztkan od samine, nestvarne ptice

čutim omamu kak mi z druge strane žitka draga lasi i šepeče:

picek moj, bumo handlali bronhije za karamele

gda Gabi popeva Podragaš lasi

vujna otide vu vert i po vejam vesi male hižice za ptice

v njih dene šenicu, pod njih plehnate poklopce Nivea kreme

ter luče hižice na dežđu, joči joj se puniju z dežđom i gda se oberne

čist je drugača

ima onu nataperanu frizuru z punđom v mrežici

z časa gda su vsi šteli biti kak Gabi

    čemer – tuga; omama – prabaka; Podragaš lasi – pjesma Arsena Dedića i Drage Britvića s festivala Krapina 1973.; handlali – mijenjali; hižice za ptice – aluzija na pjesmu Arsena Dedića i Drage Britvića Kuća za ptice, festival Zagreb 1973.

  
    PSIHODELIČNO LISTJE JESENI CURI KOT DEŽĐ PO MERTVIM POLI

     

    lehko se živi zapertih joči,

nerazumeči ono kaj vidiš

G. Harrison; J. Lennon; P. McCartney

     

    jesen se preoblači v nami z merzlinom rudih megli

ostavla trage na mapi tel

glasi ptic se budiju znad kuruzišča

v kesnu jesen, predi neg ih prekrije doba mraza

pred pervi sneg

gda smert z kosom leti prek pola

a deneviri se kartaju v dravskomu šašu

kombajni zestaneju po poli

i ostaviju puščavu za sebum

vrane sejeju saminu i praznoču

kak da slaviju smert

vesmir ni več v ravnovesju

negibuče zvezde vmiraju

negdo gasi svetlo v nami

vgasili su mužiku

zgublenost se budi z černim pticam po vejam

veter raznaša psihodelično listje jeseni

kaj curi kot dežđ po mertvim poli

    lehko se živi zapertih joči nerazumeči ono kaj vidiš / Living is easy with eyes closed, misunderstanding all you see – slobodni prepjev stiha pjesme grupe The Beatles Strawberry Fields Forever iz 1966.; v ravnovesju – u ravnoteži

  
    VEČER GDA JE ANNA OXA ZESTAVILA DEŽĐ I VUŠLA ČEZ MOJE VUHO V MISEL TER SPOMEŠALA CELU TRIGONOMETRIJU

     

    
      v svečnu ide polehko on film z Sanrema z ranih sedamdesetih: Luco Dalla, Sergio Endrigo, Drupi, Massimo Ranieri, Alice, „Il Giorni del Arcoballeno“, „Piazza Grande“, „La Arc di Noe“, „Sambario“, „Un’Emozione da Poco“, „Per Elisa“… 
    

     

    dežđilo je po černo-belom ekranu vsu noč

teka za matematiku na stolu zaperta, spod nje logaritamske tabele

subota zvečer, test pišemo v pondelek

zmislim se, dežđilo je po černo-belom ekranu vsu noč

po snegu, po televizijski anteni na krovu, po ledu na dvorišču

dežđilo je v Sanremu, dežđilo z ekrana televizora

vsu noč černo-beli sneg je trepetal po ekranu i kral joči

merzlina se razlila po kuhnji i vse je odjenput zestalo

prestal je dežđ na ekranu, vtihnul on na krovu

vesmir se zestavil

došla je v černomu odelu, stala pred mikrofon, Anna Oxa: Un’Emozione da Poco

pustila je glas naj teče čez jezera kilometrov puščave do moje hiže na koncu sveta

v dežđeni noči periferije gda ni cucka ni človeka ni bilo na cesti

zasrebril se ekran v kmici kuhinje, v dunstu puntarske mladosti

pred protuletje leta 1978.

vesmir se zlil vu varaš, vu vulicu, v hižu, v me, preplavil ganjk zvezdami

čkomina spod oreha v dvorišču pretakala se v zvuk, lovila je veter kaj je raznašal topli dežđ i pustila ga da vudira v obloke

pozabil sem v času trigonometriju, sinuse i kosinuse

tu večer je Anna Oxa zmenila celu trigonometriju v meni

    Un’Emozione da Poco – pjesma talijanske pjevačice Anne Oxe, Sanremo 1978.; stanovitost – stvarnost

  
    BICIKLISTI

     

    pelamo se na biciklini

Gaga je japi vkral tri cigarete

pelamo se na biciklini

Gaga i Branko na japini

ja na biciklu kaj ga je Nenad prerasel ter sem ga ja dobil

pelamo se, ne daleč, po Kumičičovi zpram Drave

do pervoga kuruzišča

hičemo bicikle v travu

zajdemo med visoka zelena betva kuruze

Gaga nam vužiže cigarete, drempavo, z šibicom

nigdo nas ne vidi

popoldnan je, potlam pet

vsi su doma

povlačimo dim za dimom

znad nas indijanski signali ideju polehko

v lov na oblake

Winnetou ih pošila brači

bledoliki spiju potlam posla

vezda sme velki v svojim jočmi

peti razred pučke škole

smerdimo po tobaku

persti su žuti

kaj bumo se doma zlagali

čkomel bum i delal se bedast

ma kaj bi ja pušil

dobro sem prešel

jedino je Gaga bil bit

japi su zvečer zfaleli cigaretlini

    betva – stabljika; drempavo – nespretno, nezgrapno

  
    1984. METAMORFOZE

     

    hudi se gosti v rajski sliki / načerčkan Sikstini / v sfumato meglini / vu vsaki sliki zviraju čudni liki / grifon riga žvepleni zrak / hudoga me lovi krak / zvleče z mene malo kmice / zima nosi zanoktice / golo pole, bele ptice / zgubil jesem obraz, lice / curi kerv z svetoga križa / brižđi sneg kot da je riža

     

    
      crawling down the alley on your hands and knee / I’m sure you’re not protected, for it’s plain to see / The diamond dogs are poachers and they hide behind trees
    

    
      puziš po cesti na rokam i koleni / vidim, nikaj ti ne pomaže / đemantni pesi su lovokradlivci i skrivaju se za drevim
    

    
      D. Bowie, Diamond Dogs
    

     

    pavki se spuščaju z vseh stran / zapleli su me v klupko hibernacije / plaziju z svojim velkim nogam po mojem telu / lučeju v moje joči z svojim velkim černim jočmi / giftaju me / nosiju kaštigu, nerazumnu / duo crimina: carmen et error / gubim se / spreminja mi se telo / rasteju joči po trebuhu, dlani / muhe zujijo okoli mene / zlate joči im bleščiju

     

    gift mi je vu venam / senjam kak me iščejo đemantni pesi / spremenjam se v jenej od svojih metamorfoz / kaj bu ostalo od mene / kuščerovi parkli zviraju z buketov trave i loviju me / kosec se smeje z herđavom kosom / v strahu vmiram z otpretim jočmi / v gutu velke lačne ptice kaj me nosi daleč i izplune / puzim po poli od glaža / đemantni pesi režiju i loviju me / spremenjaju se v jeni od svojih metamorfoz

    duo crimina: carmen et error – dva zločina: pjesma i greška (Ovidije); đemantni – dijamantni, Diamiond Dogs i 1984. pjesme D. Bowiea iz 1984. s albuma Diamond Dogs; gift – otrov; kuščer – gušter

  
    SENJAL SEM JONIE MITCHELL V ŠLAFROKU PLAVOM KOT NOČ

     

    življenje gledam z več plati, od zgoraj, spodaj in še kje

je le privid, podaljšek sanj; vem, da življenja ne poznam

Jonie Mitchell, Both Sides Now; prepeval Andrej Šifrer

     

    senjal sem Jonie Mitchell v šlafroku plavom kot noč

ze zvezdam i mesecom kak spiju na njemu

ptice su zašle v kuruzišča i šepetale vuspenku herčku

a reka je šumela i šumela i mlela glase kot srebrne dalšine

senjal sem Jonie Mitchell v šlafroku temno plavom, z mustrom z mesecom i zvezdam, mehkem kot letnja noč

v šlafroku moje matere v kojem je hodila potiho med gredicam šalate a on je gerlil zemlo nežno, potiho

senjal sem Jonie Mitchell v šlafroku mehkem kot detinjstvo

kot testo za pitu od jabuk

kak sedi pred malom belom hižom z mačkom v krilu

a ajngeli nje dragaju duge lasi, rudlaju ih

šepeču z njom o žitku, ljubavi, oblaki

senjal sem Jonie Mitchell v šlafroku plavom kot noč ze zvezdam i mesecom

od zlata

sam jenput, pred zorju

gda su i pola i reka spali

vesmir je na čas zevustavil živlenja krug

da me razbudi, sveta da spoznam

i veli mi naj živlenje gledim z več plati

    Jonie Mitchell – kanadska kantautorica i slikarica, jedna od najznačajnijih autora rock muzike XX. st.; živlenje gledim… – prepjev pjesme Both Sides Now J. Mitchell iz 1969. s albuma Clouds za album Nece Falk; Neca Falk – slovenska pjevačica; Andrej Šifrer – slovenski kantautor; dalšine – daljine; rudlaju – kovrčaju; plati – strana

  
    NOČ GDA SEM PELAL BRUCEA SPRINGSTEENA NA BICKLINU ČEZ VARAŠ

     

    noč gda sem pelal Brucea Springsteena na biciklinu čez varaš

krajcali sme se z drugim biciklisti

v našomu nočnomu filmu, v mojim varaškim grafiti

v noči, predi jutra, posli dugoga nočnoga druženja

gda su pluča i telo žejni čistoga zraka

noč gda sem pelal Brucea Springsteena na biciklinu čez varaš

se dole do reke

poleg zaspalih fabrik, nagnutih rafungov

prek mertvih fabričkih štrek

čez hostu kaj spi i senja bolše čase

do reke kaj nosi trage entropije

zestala je na čas da prekrije vutoplenike z venci zelenog krocnja na putu vu večnost

Bruce je čkomel na gepektregeru zamotan skupa z cajtungi

v kuhinjsku kerpu da se neju oškodili omoti teh dveh ploč:

o reki i kmici na koncu varaša

tu noč gda sme se Bruce i ja pelali i hodili po nasipu poleg Drave

zvezde su tkale preju prepruti i vmirale potiho vu viri jutra

leto se šlepalo koncu kot stara kadnjača gda ide na remont

i zmisli se išče kak je hitala iskre i dim

gda se pelala po štreki znad pola polegloga zlata

pelal sem Brucea na bicklinu po prašnavom nasipu žejnom pervoga jesenskoga dežđa

i čutil njegove reči kak da su moje

    The River – pjesma B. Springsteena iz 1980.; varaški grafiti – aluzija na film Georga Lucasa Američki grafiti iz 1973.; krocanj – riječna vodena biljka resa, trava; kadnjača – parna lokomotiva

  
    PSIHODELIČNI GNOM V ODKRIVENJU BITKA

     

    
      pred zorju se pomikaju zidi sobe / zamusikani ajngeli lučeju čez plave obloke / tiščeju te z bitja vun / glasi lajharov i tatov mešaju se v kotlu dena / neonski veter pomeče misel / spod merzle postele od listja kušencija se skriva / nepoterplivi maloši šepečeju pripoved o zgublenoj kralevni / hrepenjenje išče svetlost vu kmici / z žoltara srebro se rodi
    

     

    ti, puščenica zabludela v kafkijadi

zmešali su ti miseli, sprepleli i zavuzlali

čutiš kak ti zemla opada prek glave

v glubini se gubi bitek vsega

bolno je otkrivenje gda strahi te razvlačiju

živu te zakapaju

čutiš kak ti zemla opada prek glave

kakofonija glasov v tebi budi psihodeličnoga gnoma

iskali su od tebe zveličenje kaj su te zaposlili

žmiriš i čkomiš v hibernaciji

nigdo neče videti, neče čuti kaj su ti delali

šopaju te z tabletam, devaš si plastičnu margaretu v lasi

čutiš kak ti zemla opada prek glave

hodiš po varašu, sam se smeješ

si to ti, gdo to v tebi ve spi

tvoj jauk je nečujen v morju kričov

jagmiju od tebe reči, miseli

čutiš kak ti zemla opada prek glave

plavaš v kmici psihodelije špitalske sobe

jutro vmira pod oblokom

    lajhar – prevarant; kušencija – savjest; nepoterplivi – nestrpljivi; maloš – patuljak; puščenik – pustinjak; čutiš kak ti zemla opada prek glave – slobodan prijevod stiha Oh Mother, I can feel the soil falling over my head (Morissey; J. Marr) – I Know it’s Over – pjesma grupe The Smiths iz 1985.; kafkijada – svijet F. Kafke; jagmiju – otimaju

  
    SLIKE ZVLEČENE Z MORJA ČASOV: O MALINAM I STRAHI

     

    vumataš se v stare cajtunge natoplene z olovom

i sproluknjane kapute z stare krame, braniš se od merzline

i pripovedaš zidi o pekmezu od malin kaj ti je spravlala babica

čutiš kak se primičeju tenje mertvih, grabiju te z rokam

z ledeni parkli, tisuč glasov v sebi nosiš

roke ti deršču, bleda si i vse tihejša

negdo beži po štengam, negdo nekoga zove

zabludeli su duhi v ovu merzlu hižu na sternišču

na praznim dlani zemle, na njejni razrezani koži

vmiraju mladi ptiči na poli okovanim z mrazom

kertice senjaju v meandri kertičnjakov gliboko spodi

v grobu zmeržnjenih voluharic zaplelo se korenje

plod si ledene bratve kaj nosi strah

budi zdenoču v serci od rojenja

v samini razum se gubi pred šrapneli spomenkov

vsi strahi prevrčeju se v reke podzemnice, gubiju se v telu

na nepoznati stezam kmice, predi neg se zgasne luč dena

zgubleni človek greje si roke na slabem jognju

iskre mu gerliju rub kaputa, onak goreči se prevrče v plamenu pticu

žmiriš, stiščeš se k sebi samom

negdo kriči v kmici

sediš v svoji ledeni belini z snegom v teglici od malin

v joku nosiš dve rali zmeržnjenoga jognja

za papirnatim kulisam varaša rasteju strahi

    strnišče – poljoprivredna površina nakon žetve; bratva – berba grožđa; ral – jutro, mjera za površinu zemlje; zdenoča – hladnoća, studen

  
    POGOVOR O SLIKI ŽENSKE Z MAČKOM V KUTU NA KLUPICI SPOD OBLOKA NA OMOTU PLOČE

     

    zmisli se slike ženske z mačkom v kutu na klupici spod obloka na omotu ploče

z pričetka sedamdesetih let

zrezal si tu sliku z cajtunga i zakelil v stari rokovnik

zgledela je kot Botticellijeva Primavera

mehke i tople risi lica, lepe, plave raskuštrane lasi, nestvarena kot senje

zmisli se slike ženske z mačkom v kutu na klupici spod obloka na omotu ploče

razgernute firunge puščaju svetlost čez zmazane obloke

magična svetlost, tenje i tihi zvuki jutra

zganke o njoj odmotavaju divli ajngeli i kapaju mi droptice spomenkov

v morju kaj se je razvleklo po labirintu možđanov

i razgranaju zgublene slike kaj kopaju po moji nutrini

je, zmislim se slike ženske z mačkom v kutu na klupici spod obloka na

omotu ploče

i njejnoga zagonetnoga smehčeca, kuštravih las

na omotu ploče Tapestry

bila je kak i ona naša dekla kaj sme ju špehali i kaj je nesla tu ploču vsaki den kak da je nosi na posvečenje

zgubila ju je v polu preprutov (zagubila je i male gumbeke z šlifera spomenkov, gumbeke z bluze) z nekakovem bolšim česakom od nas

zmislim se slike ženske z mačkom v kutu na klupici spod obloka na omotu ploče

vsaki put gda je čujem na radiju zemla se zatrese spod mene

    risi – linije; igral – svirao; preprutom – paprati; šlifer – navlaka za poplun; smehčec – osmijeh; Tapestry – album američke kantautorice Carole King iz 1971., jedna od najprodavanijih ploča; zemla se zatrese spod mene – I feel the earth move under my feet – pjesma s album Tapestry

  
    R.E.M., IMITATION OF LIFE

     

    
      lažne rajske svetice zviraju z školki / misel ruši kule za kojim čepi ufanje / kipci svecov tancaju daleč pozadi oblakov / njihov smeh postaje germlavina v moji glavi / hodiš bosa po zdroblenom glažu / derščeš splašena na vetru / hoste mladih kopriv zvite v sfumato leta žariju tvoje miseli gda spoznaš da je „žitek vekši od tebe / a ti, ti nisi ja“
    

     

    senjal sem psihologicu, zgledala je kot sestra Ratched

se da moja psihodelija zlečiti, pitam psihologicu

zvuki mi se motaju po glavi, rotiraju, odmotavaju slike kaj živiju v nekom rezervnom delu možđanov i zroniju pred jutro v nekakovom čudnem stadiju REM-a

ona pretpostavla da je to pobeg od sebe samoga

morti nekakovi iracionalni spolni kurcšlus z preteklosti

muči vas nekaj nedoživeto, rekla je i otpravila me vun

senjal sem psihologicu, zgledala je kot sestra Ratched

dve pucke, morti dvojki, sedele su na verandi i glodale moje kosti

    Imitation of Life – Imitacija života film D. Sirka iz 1959. ujedno i naziv pjesme grupe R.E.M.; sestra Rached – glavna sestra na odjelu umobolnice u filmu Let iznad kukavičjeg gnijezda Miloša Formana iz 1975.; R.E.M. – rock grupa; dve pucke, dvojki – blizanke iz filma Isijavanje Stanleyja Kubricka iz 1980.; da je žitek vekši od tebe i ti, ti nisi ja – slobodna interpretacija stiha pjesme Losing My Religion; Oh life is bigger / It’s bigger than you /And you are not me (autori B. Berry, P. Buck, M. Stipe & M. Mills) američke grupe R.E.M. iz 1991.; kurcšlus – kratki spoj, prekid struje

  
    PSIHODELIČNI DŽUBOKS

     

    ponegda je vse to tak zmešano

da ne spoznam od kam prihaja

i vsi ti bleski pred jutro, taj diktat miseli brez kontrole razuma

gda sem buden i ranojuternji filmi kaj se razvijaju v možganih

zlate ribice v akvariju jeju jena drugu

odgrizaju si glave, pučeju peraje, skačeju vun z akvarija

i grizeju mi škrample na persti, ližejo pete

kače se motaju okoli mojih nog i jezikom

ferčeju glagole z ponorelih reči kaj sem ih hitil vun z sebe

dekla v belom brez obraza zubači listje oreha po plafonu

mervti se španciraju okoli moje postele

z glavam na srebrnim tacni v rokami

žbir spod kreveta posluša moju juternju molitvu

i zapisuva taj greh v notes

sprekrijem se prek glave

z plahto, z poplonom, z rokom

obrnem na drugo stran

moj mozek dela random

psihodelični je džuboks

zvlači slike brez reda

psihodelija se razvekla med zidi samine

kuruzišča se premikaju i loviju me z rokam od komušinja, odvlačiju

gutaju, tonem v žuti požirak

psihodelični di-đej reže z škaram ostanjke jutra

i deva ih v flajšmašinu

z koje zideju reči i razleju se nad vulicom

    Andre Breton – francuski pjesnik, objavio 1924. prvi Manifest nadrealizma te je definirao nadrealizam kao diktat misli, bez kontrole razuma, izvan svake estetske ili moralne preokupacije; žbir – doušnik; flajšmašina – mašina za mljevenje mesa; požirak – jednjak; samina – samoća; škrampli – dugi nokti

  
    KAK ME JE ČEPEK VUPOZNAL Z CATOM STEVENSOM

     

    
      meštri cajta režeju naše veje vsaki den, podrezani z oštri škaram idemo dale zgubleni v svoji poterplivi zgrblenosti, a da ni ne spoznamo kak sme prevelki vre i sami sebi, polehko se premenjamo, gradimo i moste i zide… „a tulko tega moraš znati“…
    

     

    Čepek je vsaki den pripovedal o Catu Stevensu

na putu od apoteke vu Vrazovoj do Gimnazije

znal sem več o Catu neg o kemiji i tehničkom skupa

senjal sem neko noč kak je puščal glazbu v Klubu V3

Argus, Wisbon Ash

navek je bil v orginalnim levisicam

korak pred nami v super riflam z Trsta

sviral je kitaru na izleti z Gogijem i Špirijem

klasični saundtrack z sedamdesetih, rekel bi Janko

Černi leptir, Makedonija, Simon i Garfunkel, Cat Stevens

Albatros Fleetwood Maca

vsaku večer posle škole klafrali sme z Anislavom i Zdenkom

pred robnom hižom VA-MA kaj se tedar gradila

o filmi, muziki, knigam, o vsemu i vsačemu

zna mi se v glavi zavrteti te černo-beli film – drugi razred gimnazije

Čepek je kak nekakov duh preteklosti kaj se mota po sobi vsaki put gda

poslušam Cata Stevensa

dremal sem v posteli i poslušal Cata

germelo je, strela je vudrila v drevo par hiž dale v Kumičičevi

doživel sem blackout

v sobi nad stolom odperl se hologram

Čepek i Cat, kak otec i sin

    There’s so much you have to know / a tolko tega moraš znati (Father and Son) – pjesma britanskog kantautora Cata Stevensa iz 1970.; zgurenost – pogurenost, snuždenost

  
    SE MENJE BUBOTKOV NAM JE ZA DOBITI

     

    zmislim se da je tega leta vsakoga dena dežđilo nad Sarajevom čeprem sam minutu

zmisliš se, Zvonko, one rakije z Jekovca v nogomentnemu klubu Vratnik

našeg cimera Vanče gda je zel vanjkuš i pušku i zaspal na klupi v parku

za Titovim spomenikom

rane jeseni gda sme se pentrali po Romaniji i one flaše z Žakovog ruksaka z Vecchiom

gda sme mu ju zmešali z mlekom i cukorom

onih cajtov gda su tri čerlene stotke bile dost da se napijemo, pojemo čevape i odidemo v kino

zmisliš se gda sme se vadlali na petsto čevapa

ter da ne dežđilo

vadlali sme se na vse na kaj sme se mogli vadlati

denes dežđi celi den, opčutim se čemerljivo kot v nekemu černovalnom francoskom filmu (morti Truffaut, Les Qutre Cents Copus)

v pobegu od čemerljivosti prevrtim stare filme v glavi

leto v Sarajevu, brezkončni den, subote na terasi hotela Evropa

Golub nas je dotukel gda je pital zakaj v Lovcu na jelene američki Rusi ideju

vu Vijetnam

reči Zvonko kak ti je ve, v ovom cajtu

tulko let posle onih let o koterim se denes gli i ne pripoveda

i v času gda več ne brojimo vudarce kajti sme cepleni i zprot samih sebe

zprot loših vesti, protiv sveta, vsega kaj more vudriti v mozek

potrefiti serce

a vendar se se vleče nekak i ide napred

v ovomu cajtu vse menje nam je bubotkov za dobiti

    bubotki – udarci; čemerljivo – jadno, tužno; vadlati – kladiti; F. Truffaut – francuski režiser; Les Qutre Cents Copus – film 400 udaraca iz 1959.

  
    GRIPA SE ZAVLEKLA ZE ZIMOM POD TUHICU I IGRALA SE PING PONG Z MENOM V SAMINI PRED MATURU

     

    znovič imam gripu

vleče se od Božiča

postela je fajtna

spim z ručnikom pod glavom

temperatura ne opada

Novo leto je prešlo

slavil sem v posteli, sam na plus 39

društvo je slavilo brez mene v gimnazijskem Klubu V3

Anica i Zdenka su rekle da je bilo čist dobro

sam je Edo došel poglet kak sem

čemernost me zakapa pod tuhicu

poslušam Wingse, Mull of Kintyre

(prešel je po vresku kot jelen po dolu

vernul me nazaj v stare lepe dneve)

mater se nalukne v sobu z šalicom čaja

nosi lek, toplomer

gda otide narašim vuglen i stresem pepel v plehnatu posudu

potlam posudu prevrnem v železnu kantu pod oblokom

hitim par komadov vuglena, zluftam sobu, naslonim se na topli kamin

čaporki se srebriju v ranomu jutru, debele, duge, špičaste

gulim naračinu koru i devam na kamin da se zapeče i lepo diši

dva tedna v grudenu, celo zimsko ferje v posteli

pokrijem se prek glave

mužika z radija dela mi društvo

kokoš kokodače na dvorišču

čitam znova stari broj magazina Džuboks

prelistavam likovnu enciklopediju

stari nemški Knaurs leksikon

knige kaj mi nosiju lepše senje

pobegel bi nekam čez oblok

(a kam, ne znam ni sam kam)

vse je sivomegleno, led je pustil korenje, skriva vulice

nigde nikoga, sam stare susede posipaju pepel pred hižam

boli me gerlo, suho je

povelečem hračka, odprem oblok

i hračnem daleč na čisti sneg

zmerim z jokom, dva metra, dva i pol metra

smejem se kajti zgledi kot šnenokrl

na beloj ponjavi dvorišča

    prešel je po vresku… – slobodni prepjev stihova sweep through the heather like deer in the glen carry me back to the days I knew then – pjesma Mull of Kintyre (P. McCartney; D. Laine) grupe The Wings iz 1977.

  
    SOBE MOJIH SENJ

     

    gda listaju mlade hoste v protuletje

i otpiraju svoja vrata ter nas ljubiju v samine

divje rože se budiju v kopreni išče merzle od zime

ledine gde su celu noč tancale vile čakaju naša tela

v jesen nas vabiju pola tam gde Drava gerli misel

v šašu, znad reke, pri jablanu, pri jalši

v senjam na otoku spiram zlato z tebe

mlade čaple se budiju na tenehnim nogam

širiju kreljuti dena

zronila si z krunom od meseca i zvezd, od đunđov, od vode

budila si moje telo

rekel sem: operi mi noge v reki

zidi z mirne vode

dojdi v moju senju

ostala si v protuletju

ležal bum v kmici gde tenje bežiju od sebe

a tela se ne dotikavaju

potonul bum v miseli

v jutrenji svetlosti

za zidi belim od dena

    ležal bum v kmici gde tenje bežiju od sebe – prepjev stihova I lie in the dark where the shadows run from themselves (J. Bruce; P. Brown, White Room) – pjesma White Room grupe Cream iz 1968.

  
    V PRAZNOČE ŽIVIM

     

    Samina je raskoš bogatih.

Albert Camus

     

    v praznoče živim

praznoču čutim

nju človek ne spozna

ona spozna njega

gda v nje živi navči se na nju

ona dojde ze zimom

z sivim meglam kaj hičeju černinu po snegu

ona dojde v subotu, v pondelek

zavleče se vu vsakoga

najdem ju na plesnivi korici kruha

bežim proč od nje

zaprem se v sobu

poslušam radio, ploče

čitam knige, cajtunge

lučem z postele čez oblok

mertve veje naginjaju se na mene v posteli

loviju me z srebrnim kosturam

premečem se z leva na desno

z desna na levo doklam ne zaspim

v praznoče živim

njejno lice v špiglu gledim

ponegda pobegne na čas

boji se sonca

verne se z meglom i ruži po obloku

z glažnatim čaporki kak da igra ksilofon

vleče se od sobe do sobe

spala bi z vsakim v hiži

zima mi spotira serce

v praznoče živim

    praznoča – praznina, ispraznost (ovdje ispraznost provincijskog života); čaporke – sige

  
    DUBROVAČKO LETO A. D. 1977.

     

    v mladosti vsi puti pelaju zpram zvezdam

vesmirske kerhotine potiho se gasiju

ostanjki alfa aurigida perheču kot pavčina

a ja još ne znam nekše važne stvari

kak da sem v nekakovom drugom vesmiru

na Stradunu snimaju film Okupacija u 26 slika

stare vulice od čkomine, zlata i samine

otpiraju se v noči

iščemo se, skrivlamo se, zgubimo, pa najdemo

Večer je naš prijatelj

rashladil bi na kamenu čelo

veter nosi z skalin po vulicam glas o Anabel Lee

ostala buš v meni Bezimena, šepeče gliljak

vužigaš zvezde z vusnam vručim od prokšenosti

zgubleni v simfoniji miseli iščemo put do hotela

gledim tvoje joči, drobne

snočka si potlam koncerta

razvlekla svoje telo prek mene v sobi nad morjem

zelenci gaziju po čuda mehu

z keliha curi velka tenja

nemirne znuternje

sprepleteni v zganjki do jutra

branimo se od svetla kaj je vušlo v sobu

otoki su gnezda belih ptic

namačeju gležnje v jutreni bonaci

sol na vetru cvete

na koncu vsi poti vodiju zpram zvezd

    Još uvijek ne znam neke važne stvari (P. Gotovac; Z. Golob) – šansona Ibrice Jusića, festival Zagreb 1969.; alfa aurigidi – meteorski pljusak koji se pojavljuje krajem kolovoza i početkom rujna; Okupacija u 26 slika – film Lordana Zafranovića iz 1978.; Veče je naš prijatelj – album dubrovačkog dua Buco i Srđan iz 1974.; Anabel Lee – pjesma E. A. Poea s albuma Veče je naš prijatelj; Bezimenoj – pjesma Bezimena Gustava Krkleca, (glazba Zdenko Runjić, pjeva Ibrica Jusić); prokšenost – obijest, neobuzdanost; kelih – kalež; znutrenja – nutrina; zganjka – zagonetka; gliljak – šišmiš; zelenci – bakreni zelenci Maro i Baro koji otkucavaju sate na dubrovačkom zvoniku

  
    REKVIJEM ZA VARAŠKE MLEČECE

     

    denes beremo mlečece, rekel je Gaga

bicikleramo po polim za Kumičičevom vulicom

male trošne hiže zespale su v popoldnanim senjam

negdo pumpa vodu na vertu

kokoši se šečeju po cesti

kuruzišče diši po jeseni

ni bilo dežđa tednim

vkral bum četiri mlečeca i del bum ih na gepektreger

pelamo se

ne smemo v kuruzišča na Cirkovečki kajti je tam vojska

na nekog su strelali gda je po noči tam zašel krast

sused Ruda ide na koli z pola

konj polehko vleče

mašemo mu

gda jesen odide z pola

zopet bumo pri njemu na treblitvi

denes nemamo cigaretline

na polu sme za čas zgotovili posel

pelamo se doma

hičemo mlečece prek ramena nazaj v kuruzišče

  
    NOČ V PROVINCIJI

     

    zakaj cucki tak lajeju po našim kmičnim nočim?

M. Krleža, Noć u provinciji

     

    noč v provinciji, cucki lajeju

lajeju cucki, noč v provinciji

noč laje v provinciji

duhi mertvih dohajaju gdagda pod Poloninu murvu

duh babice i duh Frica

diši cvet lipe pod obloki hospicija poleg kupleraja v ‘ptujski vulici

noč v provinciji, negdo šči v kmicu na vuglu

snočka je negdo zaklal muža spredi kerčme Beli konj

noč v provinciji, gdeno ni glasa za čuti

za zgašenim svetli malih hiž noč gnezdi čkominu

išče ježa i želvu vu vertu, hramle med gredicam povertnoga korena

nagazi karabitom maloga kerta

ni vetra za čuti, ni zova siren z Drave

ni glasa letečih rib, ni rečnih kač

z koterim nas je plašila čohava Mica

vodenduhi su zdavna zginuli

noč v provinciji ide od hiže do hiže

dovice stiščeju krunice za serce

nemreju zespati

ostale su brez muža, zgubile decu

noč v provinciji v jočmi dečecov kak da ne obstoji

legneju se v postelu, pomoliju ajngelu čuvaru i zespiju

v dobe gda se čulo jedino hriščanje radija

sirena vatrogascov, šum biciklov zmučenih delavcov

kaj su leteli z posla doma na nevidlivim kreluti noči

    Zašto tako laju psi po našim mračnim noćima? – stih iz pjesme Miroslava Krleže Noć u provinciji; ‘ptujska vulica – stari naziv Optujske ulice iz doba kada je u njoj živjela Terezija Drožar r. Goričanec (Krležina baka); Polona – susjeda; čohava – neuredna

  
    ARSEN V DOMU ŽELEZNIČAROV ZA GIMNAZIJALCE PROTULETJE 1976.

     

    probam se zmisliti kak je prešel koncert Arsena v Domu železničarov v protuletje 1976., koncert Arsen za gimnazijalce

nikak se nemrem zmisliti koncerta

vse se je zgodilo za čas, došel je i napunil nas z nečim dedićovskim

z Arsenom

zmislim se, prešel je na berzinu poleg mene: černe samterice, černa robača, temne očale

černi klavir na bini, pun Dom železničarov, sreda, popoldan okoli šest

stajal sem naslonjen na zid, zmislim se kak je prešel poleg mene i ve

imam totalni raspad sistema v glavi, začernjenje

Ponovo ti govorim, probam se zmisliti koncerta, vertim film v glavi, sam se zmislim kak je Arsen berzo vušel v Dom železničarov, ne zmislim se ni gda je zišel

bojim se pozabe kaj se budi v meni

zmislim se sam da je bil Arsen

vse je bilo tak svečano, tiho, električno kak i gda su nas primali v pionire

il gda sme posle perve pričesti dobili zagrebečke kremšnite z šlagom i čokoladom

morti nas je hipnotizeral pa se je smejal na bini i pripovedal vice samome sebi

morti je bil sam njegov hologram, Arsen kak Arsen, Arsen od kartona, Arsenov plakat

Arsen kak Homo volans

Arsen kak Mirni podstanar

Arsen kak Moj brat

Arsen kak ja

Arsen ni zišel vun

čutim da je ostal tu

v meni zanavek

    Ponovo ti govorim, Mirni podstanar – pjesme Arsena Dedića s albuma Homo volans iz 1973. prvog dvostrukog konceptualnog albuma; Moj brat – pjesma A. Dedića s albuma Čovjek kao ja iz 1970.

  
    HRUŠČ V ŠKATULICI OD ŠIBIC

     

    sladoledar rivle trokolicu po Optujske vulice spram kasarni

z lakti sem naslonjen na štok obloka

ja na jenom, otec i mati na drugom obloku

poslušaju na vujčinom plastičnom gramofonu singlicu Zdenke Vučković Kralj pajaca

odpiraju se obloki vu vulici

deca lučeju čez njih

hrušči letiju okoli vuličnih lampi

splezim čez oblok da primim jenoga i pospravim ga v škatulicu od šibic

skrivam škatulicu v žep

mater mi daje peneze za jen gomboc sladoleda

merzli je, peče za jezik

z jezikom napipavam luknju med zubi

ščera sem zvadil mlečni zub

zavezal sem ga z belim koncom i povlekel vun

Ediju sem zvadil z koncom i vrati

hladim luknju od zuba z sladoledom

hrušč spi v škatulici

segurno senja kak ima lepu postelu

morti se i poti

zutra bu ionak zaveršil nekojoj pucki za vratom

    gomboc – kuglica sladoleda

  
    LOLA

     

    Lolu je zgazil auto

pobegla je z dvorišča

gdo pa zopet ni zaperl lesu, kričal je Edo

odbežala je na cestu

a bilo je sam pet auti v Optujski vulici te 1971.

pokopali sme ju na vertu, za črešnjom

v kutu

na groblu mačkov i pesov

vsaki vert ima svoje malo groble

za sadkami, za kuruzom

Edo je bil žalosten

išče je dnevim lajala v njegovim senjam

    gda ju je dobil sedeli sme na hruški i pušili cigarete Ambasador

ter sme nje zmišljali ime

Lola, po popevki od The Kinksa ili Čobija (gdo bi se vre zmislil)

i vre je ni

odišla je kak i dim cigarete

ostale su sam sposušene lepe kate na vertnomu grobeku

i vgašena sveča

    sadka – voćka; The Kinks – britanska rock grupa; Čobi – pjevač grupe Pro arte

  
    JANGA HODI PO DIVLI STRANI VULICE

     

    Take my hand, come undercover

They can’t hurt you now

Can’t hurt you now, can’t hurt you now

Bruce Springsteen; Patty Smith, Because the Night

     

    ve si hižepazitelica v New Yorku

zmislim se tvojih dugih černih las

velkih migalki

lakernatih škornji

male bundice i minice

gda bi oko pol jene vsakoga dneva po snegu

išla z hotelske šihte

z nami fačuki se nesi spominala

nosila si pod rokom talijanske cajtunge

i smehčec

namignula bi nam gda sme viseli na plotu

i čakali obed

za tebom se vlekel parfem

i zavlačil se v nas

ve si hižepazitelica v New Yorku

morti si zišla Lou Reeda i Debby Harry

kerubine polnočnoga živlenja

morti si pometala za njimi

v klubu CBGB

v nekakovom brezličnom sivom jutru

od smoga kaj se zavlekl v tvoju mladost

daleč od divle strane vulice

    Janga hodi po divli strani vulice – aluzija na pjesmu Loua Reeda Walk on The Wild Side iz 1972.; Because the Night – pjesma Patty Smith Group s albuma Easter iz 1978.; CBGB – rock klub u New Yorku; migalke – trepavice; smehčec – osmijeh

  
    THE LAST WALTZ KINA PARK

     

    they say everything can be replaced

they say every distance is not near

so I remember every face

of every man who put me here

Bob Dylan, I Shall Be Released

     

    senjal sem film The Last Waltz kaj je igral v kinu Park

dokumentarni film, rock koncert

v filmu so nastupali: The Band, Bob Dylan, Neil Young, Joni Mitchell, Van Morrison, The Staple Singers, Eric Clapton, Ronnie Wood, Neil Diamond, Ronnie Hawkins, Paul Butterfield, Bobby Charles, Dr. John, Ringo Star, Muddy Waters, Emmylou Harris; ter vitiznanci: Lawrence Ferlinghetti, Lenore Kandel, Diane di Prima, Michale McClure, Robert Duncan i Frewheehlin Frank

režiser filma je Martin Scorsese

film je snimlen 25. 11. 1976. v dvorani Winterland Balroom, San Francisco, a ja sem senjal da je bil v kinu Park

senjal sem film The Last Waltz

film je igral v kinu Park vu varašu leta 1980., v redu pred menom sedeli su Kiki i Vidica

     

    stara sinagoga z klimavim drvenim redi, z stolicam kaj su celo vreme sam škripale, bila je kino Park do devedesetih let; ponegda su tam bile pupačkarske predstave i par dečjih filmov kaj sme ih išli glet z pučkom školom potlam kak su zaperli pionirsko kino v Šenoinoj vulici; v kino Park sem išel z Edijem glet filme kaj nisu bili nedelna matineja; pervi film kaj sme išli glet bil je Francuska veza Williama Friedkina z Geneom Hackmanom tam negde v protuletje 1973.; film je zišel v leto 1971. tih let sme morali čakati vsaki novi film, vsaku novu ploču okoli jeno leto jer je distributerim bilo falejše otkupiti stare filme, stare ploče; v tem kinu gledeli sme i Lennya z Dustinom Hoffmanom, Let znad kukovačkog gnezda z Jack Nicolsonom i Louise Fletcher kotere sme fučkali gda goder bi se pokazala, Kinesku četvrt, Divjega bika, New York, New York, Hair, Čuvara plaže v zimskomu periodu, Kum I i Kum II, Gdo popeva, hudo ne misli, Jesus Christ Superstar, Sladoled od limuna, Doživetja perača oblokov; pervu pucu sem pelal v to kino glet francuski film Rođak, rođakinja; v tem kinu sem gledel film The Last Waltz, oproštajni koncert grupe The Band; cajti se nemreju vernuti, kino Park ni več kino, nazaj je sinagoga, ostaje sam glazba i filmska traka; gda goder prejdem poleg kina Park zmislim se sedemdesetih let i filmov na koterim sem odraščal

    I Shall Be Released – pjesma Boba Dylana iz 1968. ujedno i završna pjesma u filmu

  
    MISEL PLAHUTA Z KRELUTI

     

    kam odhaja misel gda noč razveže svoj nemirni plašč

i zapre nas v sobe samopozabe

morti bludi po poli i pari se z dimom, z meglom

ter se verne v svoji ranjivosti

nejasna i nedorečena, plahuta v meni z kreluti

gdagda se mam zgubi gda čuje drugi glas

zna biti terda, zna biti hotnja

kost v suhomu gutu

misel je kot duh, nevidliva i plaha

nepostoječa, a živa

boji se premišljavanja, mislenosti

lehko se vmiri v telesi punim pečatov

kaj se iščeju v slikam večnosti

gda se veter sprevija okoli njih na putu v nigdinu

nevidlivi seje saminu po mladi poli

gubim se v pobegu od samoga sebe

    plahutanje – šuštanje, prhutanje; hotnja – tjelesna strast, požuda

  
    Z GERLOM V JAGODE

     

    naj negdo drugi bu Bane

nisem ja Bane Bumbar

i nečem biti Bane, rekel sem

gdo hoče biti Bane

nigdo

denes sem videl Banu

došel je na biciklinu do mene

posle sem si pustil mužiku z serije z Gerlom v jagode

naj se prevrti soundtrack mladosti

Goca, Uške, Bane, Čombe, Miki Rubiroza, Seka Štajn

baka Elvira, Bisera

kak v mojem filmu Dudo, Čepek, Špiro, Gogo, Martin, Gus, Siniša

te černo-beli svet kaj je otpiral album jene mladosti

kaj je svet gledel z mojim jočmi

mladosti, kotera kak da je bila naša

v dobe gda su kina bila puna

gda se je iskala karta več

gda sem jenu vuru čakal v redu za karte

za Suturday Night Fever

a onda znovič vidim Banu v sebi

v Dudiju

v Šukiju, v Meku

vu vsakom vidim Banu

ponegda prevertim te film v glavi

i pogledam po par put onih zadnjih pet minut

gda Bane pripoveda

tega leta 1978. sem matureral

tega leta sem pervič išel po traperice v Trst

tega leta poginula je Mikica

tega leta Štrcka se zamužila v Dubrovnik

tega leta sem kupil pervu škatulu cigaret i miseli kak sem odrasel

vsaki od nas nosi del Bana v sebi

sam kaj jeni valuju, drugi ne

kajti nigdo neče biti Bane

a vsi pa ga vsejeno imamo radi

    Grlom u jagode – serija od deset epizoda Srđana Karanovića i Rajka Grlića iz sedamdesetih godina koja govori o odrastanju u šezdesetim godinama, autor muzike za seriju je Zoran Simjanović; Suturday Night Fever – muzički film Johna Badhama iz 1977. s Johnom Travoltom u glavnoj ulozi i muzikom grupe Bee Gees; valuju – priznaju; zamužila – udala

  
    ŠKARNICLI ZA RAČUNE

     

    tam v Šebovom štacunu na vuglu Optujske

moglo se kupiti šezdesetih let vse na deke

i cukore i kekse, i melu i cukor

mati bi navek cukore stresla v zdelicu a škarnicl dela

v ladicu kredenca z čitabam, računi i penezi

čuvala bi škarnicle i v njih pospravlala račune gda bi ih platila

i one koje bu platila

ter je z tintenblajkom napisala na škarnicl

plačeni računi

sedeli bi v kuhnji

pila bi polehko černu kavu

ja bi namakal pol žemle v lonček z belom kavom od Divke ili Kneippa

i igral se na stolu z gumenim magaši

vse je bilo kot vusporeni film

negda me te slike zbudiju v noči

zavlečeju se v me i razlejeju kot reka v protuletje

gda nosi vse pred sebom

i beteg kaj je mati dugo nosila v sebi

i hižu kotere več ni

i ljudi koterih več ni

sam naš stol ze zeleni štokrli stoji nasred verta

vsi sedimo za njim, i živi i mertvi i spominamo se

    čitaba – dokument; tintenblajka – olovka čiji vrh bi se trebao prije pisanja namočiti; Divka i Kneipp – Franckov prženi ječam i korijen cikorije koji se dodaje u mlijeko (popularan u 60-im godinama); magaši – patuljci; beteg – bolest

  
    PSIHODELIČNI DŽUBOKS – REVISITED

     

    And although my eyes were open
They might have just as well’ve been closed

Gary Brooker; Keith Reid; Matthew Fisher, A Whiter Shade Of Pale

     

    mozek mi dela kot nekakovi psihodelični džuboks

pred jutra vsikaj zvleče z možđanov

vse nekak random

nikaj po redu

morti se čisti v tim leti

pročiščava

pa zvlači vsikaj vun v polubudnom stanju

okoli četiri zjutra

ter si razmišlam spim il ne spim

v koterom sem svetu

kmica luče čez spuščene rolete

slike se prevrčeju

sfurdani ajngeli se pariju

v juternjom vunzhajanju

ostavlaju nas v posteli

rastepene

kot del krivo posložene križalke

    A Whiter Shade Of Pale – pjesma grupe Procol Harum iz 1967., himna Ljeta ljubavi, jedan od najprodavanijih singlova svih vremena; revisited – ponovljeno (nadopuna već napisane pjesme nakon nekog vremena)

  
    SENJAL SEM KAK ME JE FITZCARRALDO PREPELAL PREK BREGA I KAK SEM VIDEL ČERLENOGA ZISKAVAVCA V ČASU GDA JE JEMAL GLIVE AMANITE MUSCARIE

     

    
      predi jutra revolucija vesmira / v senjah mi se vse zmešalo / človek v iskanju genetske memorije / Castaneda, Yaqui, NLO, evolucija / Altered states, čerleni ziskavavec, Amanite muscarie, Sinucuiche, Roswell / na rubu zmed psihodelije i šizofrenije / človek z skafanderom v glaženi cevi z meduzam / Chak Tok Ich’aaka II v njemu progovara / piramide Tikala prideržavaju konec neba / predi erekcije velkoga praska / „bolil me mozek to skladišče v koterom ni več mesta za pospraviti / a tulko tega sem moral nametati da zide nutra“ / negdo me zove / zovem samoga sebe
    

     

    kak da tonem v senju a mislil sem da je pekel

gubim se med vejam kmice

kak da tonem v pekel a mislil sem da je senja

boli me mozek, to skladišče v koterom ni več mesta

sem gliljak al človek zgubleni

tonem

duh moj kopa po preteklosti v Amazonski hosti, pragozdu

zverinjaku v črevu zemle, neprehodnomu

piče me strah

kak da tonem v pekel, a mislil sem da je senja

negdo zagubleni v meni išče prapočetek

škura graba pela v had

čujem kak vragi tancaju

červe jeju, z kačam se pariju

roke tergaju

Rajnsko zlato topiju

smaragde v lubanju mesto joči devaju

z Alberihovim kosti bubnjaju

goli tancaju, červe bljujeju

kak da tonem v pekel, a mislil sem da je senja

sveti su se sprepleli spoda zemle

Unterwelt, Midgart

a znad njih Fitzcarraldo operu v pragozdu zdiže

za kače i škrate, gliljake

tisuč rok lađu prek brega rivaju

kak da tonem v pekel, a mislil sem da je sen

    kak da tonem v senju, a mislil sem da je pekel

gubim se med vejam kmice

    boli me mozek… – my brain hurt like a warehouse, it had no room to spare / I had to cram so many things to store everything in there (D. Bowie) Five Years – pjesma Davida Bowiea iz 1972. s albuma The Rise and Fall of Ziggy Stardust and the Spiders from Mars; škura – mračna; Rajnsko zlato i Nibelungi – čudotvorno zlato od kojeg se može iskovati prsten koji daje veliku moć nosiocu; Alberih – nakazni, žaboliki Nibelung; Unterwelt, Midgart – jedan od tri svijeta (prebivalište ljudi); Fitzcarraldo – film njemačkog režisera Wernera Herzoga o Fitzcarraldu, čovjeku koji je gradio operu u srcu Amazone, priča o nadljudskim naporima i želji čovjeka za ljepotom u nepredvidivoj divljini; ziskavavec – istraživač; zezvedavec – radoznao čovjek; Chak Tok Ich’aak II. – kralj plemena Maya, vladar Tikala; Altered States – film Ken Rusella iz 1980., aluzija se odnosi na film Izmjena stanja; Amanita muscaria – sveta gljiva; Sinucuiche – cvjetni grm koje pleme Hinchi u svojim ceremonijama upotrebljava za prizivanje dubokih stanja pamćenja; Castaneda – Carlos Castaneda, peruansko-američki antropolog i pisac; Yagui – šaman, čovjek od znanja po Castanedi, učitelj

  
    MEMORY MOTEL, ZAGREB 1976.

     

    vse je bilo zahman

te čutek mi grize kosti

ni me štel ni poslušati gda sem mu pripovedal

da Stonesi imaju turneju Black and Blue

da imaju koncert v Zagrebu

vse je zahman gda si maloleten

generacijski jaz, ne razme me

bar sem probal nagovarati japu da me pusti na koncert Stonesa

v Dom sportov v Zagrebu

kak bi i Angie rekla

nebuju mogli reči da nisme probali

mislil sem: vreme je na moji strani

imam cajta, vre bum videl Stonese

na koncu vse je ponegda zahman

gda hoćeš nemreš, gda moreš več nečeš

i te čutek mi grize kosti

nigdar nisem bil na koncertu Stonesa

tej napol razlomleni glas Micka Jaggera v pesmi

Memory Motel grize mi kosti išče navek

     

     

    
      BILJEŠKE
    

    zahman – uzalud; čute – osjećaj; nebuju mogli reči… – prepjev stiha they can’t say we never tried (M. Jagger; K. Richards) pjesme Angie grupe The Rolling Stones iz 1973.; vreme je na moji strani – time is on my side (J. Ragovay) – naziv pjesme grupe The Rolling Stones iz 1964.; Memory Motel – pjesma grupe The Rolling Stones s albuma Black& Blue iz 1976.; i te čutek mi grize kosti – slobodni prijevod stiha iz pjesme Memory Motel – I keep on a feeling that’s gnawing in my bones (M. Jagger; K. Richards); išče navek – još uvijek

  
    HUDA VANDA

     

    vidiš ju, pita Edo

dok se nalukavam čez oblok varaške knižnice

počakaj, gledim, gdo dela v juternji smeni

nema je

idemo

polehko, morti je v pelnice

počakaj

mislim da je ni

šefice delaju navek v jutro, znovič velim Ediju

idemo, veli on

zeli sme knigo z stalaže

a za nami Vanda

kaj ste to zeli, to ni kniga za deco, fačuki jeni

zgrabila je knigo

a mi sme pobegli doma

drugi den sme došli predvečer

i dobili knigo

gli i ni bila za decu

progutali sme ju

kajti knige kaj nisu za decu

imaju velke joči

i ne puščaju se z rok

    Vanda Milčetić – ravnateljica varaždinske gradske knjižnice i čitaonice, za „fačukadiju“ simbol mira, reda i tišine u knjižnici, hramu kulture, koja je u njeno doba za nas bila kao crkva, jednom riječi gđa Vanda je bila institucija; pelnica – podrum; znovič – ponovo

  
    SNOČKA JE HOLLY PISALA PISMO PRIJATELICI CANDY

     

    Holly je došla z Miamia, F. L. A.

stopirala je na putu čez U. S. A.

vusput si je pukala oberve

obrijala noge ter je on postala ona

Lou Reed, Walk On The Wild Side

     

    gde si ve, moja prijatelica, sme vre duhi preteklosti

gde si, Candy, tvoja tenja se premika na trotoari New Yorka

vsa ta leta brez tebe su tak dugočasno predvidliva

kam se je zgubila ona naša nepotpuna lepota

denes se mora biti tak nadveršno

nosila si Zeitgeist v sebi

pobegnimo od vsih teh škramplavih dnevov tam v kralestvo nebu pod oblake

pronajdimo zgublene čase

se zmisliš gda sme se popele na mesec i lajale

na Petu aveniju, a v tebi se je zbudil on mali plavi dečec

pozabimo ve na vse, ve je vsejen

več nemo popravlale zube

več se nemo rihtale

spijmo dragu pijaču z kristalnih kupic

i najnovejšu mešavinu sintetičkih drog

pogledni ovi zidi letiju na nas

zpisana su naša živlenja na karti vesmira, senjam te

senjam kak sme se smejale v raskalašeni jutri mladosti

v cirkvi gda nas je pričestil otec Paul

reči su se razletele po peroni cajtov

zgublena sem na putu proti tebi

ležim v špitalu, sama, i čutim kak mi se lediju persti

senjam kak ležimo v velkoj sobi prek plavoga ekrana noči

Andy Warhool nas snema i gledi kak

ničemurnost sveta vmira polehko z nami

    Holly Woodlawn i Candy Darling – poznate kao superzvijezde iz filmova Andy Warhoola; Candy – glumica i muza grupe The Velvet Underground, obje transgender junakinje pjesme Walk On The Wild Side američkog umjetnika Lou Reeda iz 1972.; nadveršje (nadveršen, neologizam) – savršenost; drago – skupo; ničemurnost – ispraznost

  
    A M’ARCORD

     

    gda bum mertev i bel

nečem vmreti kak Đimi Barka

nečem tragiku

nečem da me vmoriju i če vre trebam vmreti

hočem vmreti kak on dečec kaj je skoro vmerl spod trafikantice

v Amarcordu

japa je ščera zaklal gusku na dvorišču

trag kervi na snegu

nosi trage grenkoče pospremlene v ladicam cajta

dohaja parobrod Rex

čakamo ga Lilica, Đimi Barka, trafikantica i ja

suziju mi joči

z Rexa nam maše Beli Bora Perjar

v belom je ancugu z belim škerlakom

v morju guščjeg perja

slika postaje čerlena od kervi (vsa je od kervi)

čerlene guščje kervi

japa je ščera zaklal gusku na dvorišču

     

     

    
      BILJEŠKE
    

    a m’arcord (fraza koja u prijevodu znači sjećam se a iz koje je izveden neologizam istog značenje – amarcord) – naziv pjesme iz knjige napisane po scenariju filma Amarcord Federica Fellinija iz 1973.; Đimi Barka i Lilica – likovi iz filma Živojina Pavlovića Kad budem mrtav i beo iz 1967.; trafikantica – lik prsate trafikantice iz Fellinijeva filma Amarcord; Beli Bora Perjar – lik iz filma Skupljači perja Aleksandra Saše Petrovića iz 1967. kojeg je glumio Bekim Fehmiu

  
    DEŽĐENI ČLOVEK

     

    The rain falls down on last year’s man,

an hour has gone by

and he has not moved his hand.

Leonard Cohen, Last Year’s Man

     

    zronil bi z dežđa na motoru

videl bi ga dok sem lukal čez oblok

vre tam od kapelice Svetog Fabijana i Sebastijana

zronil bi z dežđa

velečasni Joža Šmuc, motorist

v smeđom gumenom odelu

i velkim motorističkim očali

juril je dol z Voče vu varaš

nesplašljiv riter v dežđu

onakov kak on riter na freski v njegovom farofu

onakov kaj bi deset pozoji z mačom prepičil

vseznajuči vitez vežbal me matematiku

jenkrat je dovelekel spotrti Moskvič

i ostavil ga pri nam v dvorišču na par meseci

jeno celo summer time

a mi fačuki sme se pelali v njemu

otpirali ga, zapirali, skrivali se v njemu, v gepeku

ve sem i ja imel auto, na dvorišču, spotri

Joža Šmuc, moj prijatel

zronil bi z megle, kak da zranja ze zelene reke

na motoru, naš dežđeni človek

nosil je duhu dežđa v sebi

kaj se je zavlekla v me

i v nekotera jutra

vidim njegov duh na motoru kak zranja z dežđa

tam gore pri kapelici Svetog Fabijana i Sebastijana

    Last Year’s Man – pjesma kanadskog pjesnika i kantautora Leonarda Cohena s albuma Songs of Love and Hate iz 1971., pjesnička slika ruke govori o zamrznutom trenutku

  
    ŽENSKA KAJ JE SPIRALA LASI Z DEŽĐEVNICOM

     

    ona ne spira več lasi z dežđevnicom

beršljan raste po poli

ni več kopriv po traniku, od kiseleg dežđa prazna su pola

i tvoje vusnice nemaju več žmah borovic

videl sem pucku kak se penje na drevo javora

v rano jutro gda se biciklisti zaletavaju navdol

videl sem žensku kak vadi vodu z polskoga zdenca

i noseču žensku kak spira veš na potoku

negda sme stepali zvezde z susedove lipe

pospravlali posušene cvete bezge v dervenu škatulu za čaj

spotrla se slika jeseni kot steklenka meda

grejal sem roke pod curkom tople vode

posle potepanja po sejmi gda se zima zvlekla z pelnice

posle zadnjeg kruga na bicikli

one večeri gda si svoje vene spunila z rekom

    dežđevnica – kišnica; navdol – nizbrdo

  
    ŽIVLENJA KRUG

     

    ozremo se ni poti nazaj, odraščamo od malih nog,

kar vrti se vekomaj, je življenja krog

Jonie Mitchell; prepeval D. Velkaverh, The Circle Game

     

    teca Saša nam je došla reči da ide na morje z Nenadom kajti on išče ni videl morja

došla se oprostiti od matere

rekla je da nema ravno nekaj od obleke

mater je odperla ormar i dala nje da si zbere par letnih kikli

teca Saša je z mamom delala v SDK i negdar je bila podstanarka v hiži prek nas

tam pri Končiju Levaniču, trgovačkom putniku za knige, kaj se nigdar ni oženil i vmerl je sam ter su ga potlam tri dni našli mertvoga (isto kak i pervu susedu i njejnoga sina)

teca Saša nam je došla reči da si na poslu moreju naručiti zimnicu od nekakove fabrike Podgorka i da ima vsega i vsačega: kiselih vugorkov, paprike, mešane kisele šalate

dobila bu to na rate ter če mati hoče zela bu i za nas

teca Saša je došla reči da si je našla nekakovoga ne znam kaj, nekakovog umetnika, šoca, slikara, na morju, pozvala ga je da dojde na teden k nje pa če more dopelala bi ga k nam

mater je pripravila večeru za se njih

teca Saša je došla na kavu, sama, letna ljubav je skončala ze zimom

donesla je materi sliku Stari grad kaj ju je naslikala Sašina sestra, slikarica

materi je bilo nezgodno ter nje je ona naredila da ju zeme kajti da nekaj od nje mora imeti, a ona ne vse nosila z sebom v grob, ionak ima išče dve

Mirine slike

teca Saša je došla predvečer k nam, pozvala nas je na kersnu slavu

tam je mati donesla flašu vina, bajadere i kavu kajti je red nekaj donesti

teca Saša ionak bu z Nenadom došla za Božič k nam na puricu z mlinci, Ferenc József kifle, salovnjake i Linzer tortu i tak se je vsako leto zapiral išče jen živlenja krug z tecom Sašom i trampami biciklov, vertnih stolic, zimnice, vertnih malošov, gozbi

teca Saša je došla z Nenadom po mati da odidemo vsi skupa do Habulanke da im zaštopa najlonke, išel je i japa, čakal nas je vuni pa sme se išče zprešpancerali po Staromu gradu gde nas je poslikal

jene večeri teca Saša je javila da je Nenad vmerl v automobilski nesreči

teca Sašu sem zadnjič videl pri vatrogasnomu domu, v rano subotnje jutro, skuševali sme se i razišli, ja sem z biciklom odišel na sejmišče, a ona je odšepesela zpram placa

preletiju tak v glavi slike čerlenoga bicikla Pionir kaj sem ga nasledil gda ga je Nenad prerasel, slike njegovih vest i hlač, pervih Playboyov kaj ih je nabavil, odraščanja v njegove obleke, v obleki kaj ih je vsako leto dovlekla Babuška

vsi ti liki i vse te slike vertiju se nenadeano

leta su prešla kot ptice prek neba v jesen

vsimi se je vre zdavna odvertel živlenja krug

    The Circle Game – Živlenja krog, pjesma Jonie Mitchell s albuma Ladies of The Canyon iz 1970., nadahnuti prepjev pjesme D. Velkaverha, jednog od najznačajnijih slovenskih tekstopisaca, za Necu Falk iz 2000., pjesma je objavljena na albumu Živlenja krog; nenadeano – nenadano

  
    TO BE PLAYED AT MAXIMUM VOLUME PIŠE NA PLOČI LADY MARMALADE GRUPE LABELLE

     

    Voulez-vous coucher avec moi, ce soir?

bi štela malo z menom mala…?

B. Crewe; K. Nolan, Lady Marmalade

     

    slečite se, suvišna leta

slečite se, vse te kile kaj me mučite

zavlečimo se v kože napumpanih bicepsov i tricepsof

zbudite me, rane sedamdesete, v discu V3 z Lady Marmalade

zbudite me, obernite me

Voulez-vous coucher avec moi, ce soir?

pustite Lady Marmelade at maximume volume

pa da duknem v škornje z visokom petom

z debelim đonom

i zableščim kot komet Garry Gliter

ili nekakovi sexy stripper

naj se vernem v dneve pervih polucij

gda je vse bilo jasno da sem zalublen

i da sem nagel, da pripovedam preveč

ve se skrivam pod luskom i bubrim

vreme nesvesno leti

ov den je brez žmaha

ova senja predugo traje

zvleči me z nje

idila je za esej

seks je Štambukova karikatura

seks je iracionalen v nekoterim leti

grimizni glasi sov zmišlaju nas da sme se daleč jeni od drugih

jene noči zavodil bu nas nekakov glas

i spili bumo gift mesto leka

našli buju naša tela sprepletena v klupko

šarenih kož od psorijaze

na koncu to bu navadni den

kak i on gda sme probali prestati kaditi

     

     

    
      BILJEŠKE
    

    Lady Marmalade – pjesma grupe Labelle iz 1975.; Gary Glitter – britanski pjevač iz doba „glam rocka“; Davor Štambuk – svjetski poznati karikaturist čije su se karikature objavljivane u časopisima Ici Paris, Start i drugim diljem svijeta; gift – otrov

  
    NIČIJI SIN

     

    skupla flaše po parki i smetju

žica za cigaretline i pijaču pred dučanom

v protuletje terga susedima jorgovan i cvetje po gartlicu

ter prodava pred groblem

hitili su ga z hiže

otec ga se odrekel zdavna

mladost je prespal pod mostom vu vreči

poslušal je glase reke

goli zašel pred jutro v šaš i kupal se z vilam

sirene su mu prale noge

a ribe kušuvale škrample i cecale žitek

ponegda ga zidem

zroni z megle i splaši me

imaš kaj sitnoga, veli

nosi v sebi smeh kaj skriva beteg

negda sme se vučili skupa

sam je čakal da donesem njegovem japi cipele na popravek

ter napišemo zadaču

i zginemo z bicikli tam zpram levaonici na bajere

ni njih več ni

dobro se derži za vse kaj je prešel

imel je rad pikati se

od perve tetovaže

z šestarom i tušom za likovni kaj si je delal pod velkim odmorom

gda ga vidim navek mi se čini da sme vsi pokradeni

da nam je vsemi negdo vkral mladost

morti je v prednoči pred vsemi nami gda se stišče v nekakovem haustoru

z vejom bunike v roki i ne zna za se

    škrampli – dugi nokti

  
    KRISTALNI GLASI SE GUBIJU NA POLI ZVEZD

     

    zespala si v sobi

zamotal sem ti svetu sličicu kaj si ju čuvala v geldtašlu

i dva Bronhi bombona v sajdani rupček

i del ti poskrivečki v žep kikle

rinčice su počernele, ne zlatiju se več

zglodal je i njih beteg

sam se blešči kamenje

v mojim jočmi gda te pospravlam

v kmicu, vu vremensku škatulu

v kotere buš nas išče leti čakala

(kamenje je vekivečno, mi sme sam

statisti v igri terpljenja)

porculanske figurice su vtihnule na vejami noči

duhi se iščeju po poli zvezd

kristalni glasi se gubiju znad pol oblečenih v rubaču od černih vran

    veja – grana; rubača – košulja

  
    NEDELA

     

    Oh, it’s such a perfect day

I’m glad I spent it with you

Lou Reed, Perfect Day

     

    japa bi zaklenul biciklin za štender

i pil pivo z pajdaši vsaku nedelu na klupam pri Dopši

deca bi zišla dole do reke i hitala oblutke

spustili bi se tu i tam poglet nas

i pokazati kak se oni hičeju

a da se pet-šest krat odbijeju od reke

posle bi nas poseli v košarice na guvernalu il gepektregere

i odpelali doma na nedelni obed

(juha, ocvreni picek, abšmalcane mohune na mašči od cvrenja)

za letne svetke pelali bi se na biciklini v Toplice na kupanje

tam bi stali pred štenderi i lukali nove bicikline

i senjali kak bumo jenoga dneva imeli svoj biciklin

i pelali se čez hostu do Dopše na Cocktu i spuščali se v Toplice dol

     

     

    
      BILJEŠKA
    

    Dopša – poznata izletnička krčma šezdesetih godina pokraj željezničkog mosta na Dravi, na međimurskoj strani

  
    SLON I JA, SUBOTA V MORJU JOGNJA

     

    Morti je ovi svet pekel nekoga drugoga planeta.

Aldous Leonard Huxley

     

    Slon i ja idemo polehko doma po Trenkovi vulici

novo školsko leto je začelo

ričemo kamenje

stojimo pod drevi divlega kostajna, velkim

kot divi z debeli rokam

beremo kostajne, dva-tri za školu

ter polehko idemo dale

dim se prevrnul v oblake

val jognja oberče se v zraku

čerleni jeziki ližeju sonce

Slonu su doma sam babica i mali brat

dogovaramo se za popoldan

vatrogasna sirena para misel

negdi gori, hudo gori…

     

    
      (kerv v možđani gori, varaš gori, Sveti Florijan zvoni, z plamtečom plahtom Hudi nad varašom nori / ti prekleti tolvaj i tat koterega su skoro na križ pri Rudi raspeli ve se fantuješ kaj su te zlemali, kokošar fantlivi pravicu kroji siromaku / v žveplenom bednju kuha, meša jognjenu juhu ter kuri / jogenj je na parmi vužgal i pobegel)
    

     

    Slon i ja idemo polehko doma po Trenkovi vulici

došel bu popoldna k meni

ričemo kamenje, idemo poglet gde gori

stojimo pred Slonovo lesom

tisuč jezikov govori

tisuč jezikov liže Slonovu sobu, štalu, senik, pajceke

nigdo nemre živinu vun več pustiti, zvleči

grede opadaju, pucaju črepi, seno cverči

gori obleka, goriju knige, televizor i radio

gori obed, mleko je prekipelo, čušpajz se sprekuhal

     

    
      (v jognju krave, kokoši, Đurek i Katica, ptice, kifle, špek i klobasice, postele, gače, ormari, gujdeki, rubače, stare natikače, gumene škornje, poštirkane plahte, vanjkuši, steklo i tanjuri, seno, jarem i kola, cipeliši i perike, vrata i obloki, svete slike, najža, kokoši zaperte v škednju kokodačeju; nemi film, negdo je hitil vračtvo / poldan je, sonce visoko znad rafunga gledi hižicu, škedenj, vse v jognju, vse v jognju, slika je v joku zmeržnjenog jognja zastala)
    

     

    Stojimo kak drveni kipi, ne čutimo več noge

jeziki se igraju spod sunca

pekel se odperl spod neba

Slon i ja idemo dale po Optujski vulici

polehko, kak da imamo sto let

mali dečec deršče, deršče dečec

greje rokice na soncu, greje rokice na jognju

i njiha se na mestu pred lesom

    nad nami črleno-zlatna ptica kriči

hineni, hineni… ja sem fenix koteri lovi požigalce… hineni, hineni

    Slon – školski prijatelj; hineni, hineni – (hebr. hee-neh-nee) evo me; fantuješ se – svetiš se; bedenj – kaca; ja sam fenix koteri lovi požigalce – slobodna interpretacija I am a phoenix who runs after arsonists. (Saul Bellow)

  
    V MOJU KUMICU I MENE ZAVLEKLA SE DUHA FRIŠKOGA BEZJAKOVOGA KOŠČIČNOGA OLJA

     

    denes sem ju videl pri zaperte Bezjakove oljare

stara kumica riva po vulici bicikl na plac

kak i puno let vnazaj gda se mlada pelala z smehčecom

na istom biciklinu punom cvetja, mladoga luka i šalate

i dišala duhu friškoga koščičnoga olja kak i ja gda sem tud išel

v školu

denes si je mislila kak je sam rafung oljare starejši od nje

    Bezjakova oljara – prva varaždinska tvornica bučinog ulja koja je radila od 1917., poznata kao Bezjakova uljara; letele – brzo se vozile na biciklima

  
    NEMREŠ NAVEK IMETI SE KAJ HOČEŠ

     

    
      iščeš se na nemirnim puti zagublenim vu vremenu / pleziš po poli kopriv v nekakovom nerazumnom kaštiguvanju samoga sebe / delaš si korunu od drača, stričaki i ternjem / kral si, nigdar nesi znal stati / nesi se pokajal, nesi požalil za vse zlo kaj si napravil / gazil si, gazil reči i dela / vse okoli sebe / sam sebi si bil dovolen v svojemu vesmiru / sam ti, najbolši, zebrani / premisli si / morti negde v malomu vesmiru kaj ga poskrivečki nosiš v žepu išče se skriva serce gerlice
    

     

    nemreš navek imeti vse kaj hočeš, veliju ljudi

nemreš navek imeti vse kaj hočeš

     

    
      lakokomost te sprožderla / politika vničila / kaj si štel, to si ‘mel / kaj si snel, to si zel / hudom dušu si prodal / da bi vse zafučkal / zarajtal / vničil vse kaj si mogel / komu i gda si pomogel / če si pomogel, zakaj si pomogel a komu odmogel
    

     

    nemreš navek imeti vse kaj hočeš

nemreš navek imeti vse kaj hočeš

    nemreš navek imeti vse kaj hočeš, dirigeral je hudič

nemreš navek imeti vse kaj hočeš

nemreš navek imeti vse kaj hočeš

    You Can’t Always Get What You Want – naziv pjesme grupe The Rolling Stones (tekstualno i sadržajno pjesma je različita); nemreš navek imeti vse kaj hoćeš – stara izreka; kaštiguvanje – kažnjavanje; koruna – kruna; stričak – čičak; hudi, hudič – vrag

  
    DODATEK ZABADAV

  
    BONUS DODATEK

     

    V bonus dodatku sem dodal nagrajene verse kaj do ve nesu bili tiskani niti v jeni od mojih knig (a del su knige kak citati i vklapaju se v konceptualni okvir i tematiku knige).

    Kak sem vporabil del od pesmi sen I, sen II, apocalyptica i apocalypso, oni su dodatek knigi v kompletni verziji.

    bonus dodatak – pojam iz rock muzike kada autor/glazbenik na nekom od albuma objavi jednu ili dvije skladbe u drugačijim/novim verzijama kao iznenađenje (bonus tracks) iz marketinških ili nekih drugih razloga (po normalnoj cijeni ploče) ili uz ploču doda kao poklon singl ploču s više pjesama

  
    FILM NOIR 4.

     

    zbudi me zvuk z vulice

vsega natečenog

i pospanog

kermežlivog

v umornu lusku dneva zapletenoga

mamurno i plavo jutro brez vesti z radija

brez kofeina

brez glasov v hiži

prekrijem se prek glave

štel bi da me vloviju senje

da ležim išče malo

da ne pozabim da sem v duši išče dečec

kaj zna senjati

    film noir 4., Recital suvremenog kajkavskog pjesništva „Dragutin Domjanić“, Zelina 2018., 3. nagrada

  
    VERTIGO I

     

    zaherđali sem soldat v obleki ufanja

spozableni električni harcer

folirant kaj se karta z rečmi

ajngel gvardijan podrezanih kreluti

kaj senja da je človek, da je astronaut

ja sem Jezušov kauboj

vu večnomu rodeu z samim sebom

šaman vu vunzahajanju z svoje kože

    ti spiš i ne čutiš moje nemire

ponegda gda se zbudiš švindla ti se

prekriješ nas z tuhicom punom komušinja

puščaš senje naj se paseju v kuruzišču

vrisek skrivleš v znutrenju samine

  
    VERTIGO III

     

    rekla si: ovo je hiža propuha

vsaku tvoju reč veter raznese po svetu

šepeče hosti nemirnoj od naših senj

lampam, pijanim pticam, kumicam na placu, staromu pilku

železničarim za šankom

bankarim v ancugima z mrenom v jočmi

vtapaju se v krugi vode naši obrazi

zgublene ptice iščeju gnezda

rekel bi ti neku norost

iskal od tebe nemoguče

ne znam kaj je z menom

morti sem sam žejen dežđa

ter vužigam male luči v noči

pa šepečem:

tvoj sem pozoj

tvoj sem greh

tvoje sem smeh

tvoj pozabek

i vse bu zjutra za nič

sam po dvorišču bu dukal zmokli ptič

    vertigo III, Recital suvremenog kajkavskog pjesništva „Dragutin Domjanić“, Zelina 2019., nagrada časopisa Kaj

  
    SENJA I

     

    sediš v plavi sobi

razglednica v obloku pripoveda

o otoki i morju

merzlina dohaja z vesti

kaj ih šepeče ščerbavi prorok

divizije brezposlenih zgubile su se v kmici

morti je konec sveta

preobračaš v miseli

kaj postaju zeleni vir

senjaš o maloj ptici

i mehkemu dlanu

o aeroplanu i zgublenomu dnevu

polehko nestaješ v senci na zidu

gliljak se gosti v fajtni posteli

i pije tvoju karv za večeru

  
    SENJA II

     

    pred zorju gibaju se zidi sobe

zamusikani ajngeli lučeju čez plave obloke

tiskaju me z bitja vun

glasi lajharov i tatov mešaju se v kotlu dneva

neonski veter pomeče misel

spod merzle postele od listja sumra se skriva

nestrplivi maloši šepečeju

pripoved o zgublenomu kralevstvu

hrepenenje išče svetlost vu vodi

z žoltara srebro se razlije

jalnuš skriva glas hamižen

gdo to vmira pod križom

na beli risi zgaženi cucek metalni oroslani raznašaju čreva

po mertvi cestam

černe flundre lajeju na mesec

nevidinčiči putujejo čez sive oblake

sprali bi žuč z lica zemle

ter stepaju pelinsneg

na peklare, fakine, kavrane

na maloše, herčka i kerta

    zgubila se cesta, zgubil se lucki obraz

gde je ve bitek, gda nas ščipa mraz

    nevidinčič – duša nekrštenog, nezakonitog djeteta, ubijenog u porodu ili još u majčinoj utrobi, koja noćima luta svijetom u obliku svijetleće kugle tražeći izbavljenje, smirenje; senja II, Recital suvremenog kajkavskog pjesništva „Dragutin Domjanić“, Zelina 2012., 3. nagrada

  
    APOKALYPSO

     

    hudi se gosti v rajski sliki

načerčkani Sikstini

v sfumata meglini

vu vsaki sliki zviraju čudni liki

grifon riga žvepleni zrak

hudoga me lovi krak

zvleče z mene malo kmice

zima štrika rukavice

golo pole, bele ptice

zgubil jesem lice

curi kerv z beloga križa

briždi sneg kot riža

hladetina možđanov

ponorela tanca

v snegu več ni tragov

scuknul se hudi z lanca

v drobu noge smače, repaču gasi

ter se smeje, več ga neje

dekle lubi pa se zgubi

tanca, nori z tri neveste

jaši križ sred ceste

ogenj gerli četiri hiže

veter hudom pete liže

kača mu po telu gmiže

goruči turenj nebo para

na jognjišču ne več žara

ne več žara, ni več žara

gda on po zemli hara

    apokalypso, Recital suvremenog kajkavskog pjesništva „Dragutin Domjanić“, Zelina 2011., 2. nagrada

  
    APOCALYPSO I

     

    beli prah nosiju tri krala

bludiju po orsagu od pet, šest rali

nosiju betega koren

bitek vničen, vmoren

žveplaju vino z svetega Grala

v hiži lotrije ni cesarskega bala

meštri su zvlekli hude meštrije

vino cikne v oštarije

vekivečni himbeniki

kerv pretačeju v pivnici

vmivaju nad kadaveri ruke

se skrivaju z lepim rečmi

popevka brez glasov, pelinvoda, kesni film

černi kajzer po cesti hoda

čuješ javk lisice, matere narekaju ze zornice

v sebi nosiš vračtvo, nore slike

Hieronymus Bosh

spleli se želva, riba, maloš

z jezikom pobiraš vapno, z njim posipavaš svoju reč

prokletstvo ti zapisano v duši

jognjeni turenj se ruši

z tebe zvira kmica, v černom joku mrena

popevka žuhka, stekla

nemreš ze zemelskoga pekla vun

človek nosi kervavi klun

v zasedi te čaka nori Hun

križ od oreha, orgule, Toccata od Bacha

ze zvezdanih vrat išče jena rata jognja i straha

  
    ELEKTRIČNI JEZUŠ

     

    mertve ribe plavaju čez moje možđane

koteri postajeju zeleni vir

zaverček pun keršlov

i gutaju misel, reč, ščuku, klena

v te igri

v tem iskanju plena

rastačem miseli v reku

zahman se paščim

vse je isto

tak sem jaden v svojemu znutrenju

kotero nigdar nesem spoznal

tak sem sam v svojemu hrepenenju

v peklenskom terpljenju

ja sem zgubleni šepetalec vetra kaj vupija glase

tvoj mali metalni guru

koteri posluša hude base

i šepeče ti: pazi na se

električni Jezuš stoji na vuglu

čkomeča tenja žmiri i posluša

duh v zhajanju

sami sme

Jezuš i ja

z mojih oči curiju molitve

nosim dušu spraznjenu od greha

keršli me pikaju

senje bežiju

sim-tam, sim-tam

dalko nekam

kak i navek

vsikam, nikam

a Jezuš stoji na vuglu sam

i svetli v kmici

    zaverček – zametak; keršlov – nemira; zahman – uzalud; paščim – trudim; električni Jezuš, Recital suvremenog kajkavskog pjesništva „Dragutin Domjanić“, Zelina 2017., nagrada Dragutin Domjanić

